ועדת הכלכלה, כנסת 20, פרוטוקול מספר 389, 2016-12-20 09:30

איתן כבל: בוקר טוב לכולם.

איתן כבל: גברתי מנהלת הוועדה, אדוני היועץ המשפטי, רשמת, דובר, חברי כנסת, אורחים נכבדים, ארגוני המוניות השונים, הגברת להבי שכמו תמיד מכבדת אותנו, אחרה הבוקר, וגם אני, ברשותכם אבקש להתחיל את הדיון.

איתן כבל: אנחנו מדברים על הצעת חוק לתיקון פקודת התעבורה (מס' 117) (קווי שירות למוניות), התשע"ז-2016.

איתן כבל: אני רוצה להזכיר שהשר היה בדיון הקודם והציג את משנתו בעניין הזה, מצד אחד.

איתן כבל: מצד שני, לשיטתי עדיין יש יותר מדי חורים בחומר שמונח כאן לפנינו.

איתן כבל: אני מודע לעובדה שבסוף השנה אמור לפוג רישיון ההפעלה של המוניות.

איתן כבל: אנחנו נתחיל את הדיון ואני אקשיב, ואם היועץ המשפטי ירצה לתת כמה התייחסויות.

איתן כבל: אאפשר כמובן לחברי הכנסת להתבטא ולומר את דעתם וגם אני אומר את דעתי בעניין לגבי המשך הטיפול.

איתן כבל: אני רק רוצה להבהיר נקודה אחת.

איתן כבל: יש כאן נקודה אחת שעד שלא אקבל חוות דעת בצורה חד-משמעית שנוגעת לעניין ההמרה.

איתן כבל: אין לי מושג.

איתן כבל: השר הניח - - -

<קריאה: נושא חדש.

איתן כבל: אתה, אדוני, תוכל אחר כך להתייחס.

איתן כבל: אני רק רוצה לומר את עמדתי מעבר לעניין אם זה נושא חדש או לא חדש.

איתן כבל: אני יכול רק לומר לכם מנקודת מבטי, ואפילו הרבה מעבר למה שנכתב או לא נכתב או נאמר בכלי התקשורת, זה מסוג הדברים שאני לא יוצא איתם לדרך לפני שהרשויות המוסמכות במדינת ישראל, הרשויות המשפטיות, אומרות לי: אדוני, סע.

איתן כבל: אין לך שום בעיה עם העניין הזה.

איתן כבל: איפה נציגי משרד המשפטים כאן?

<חוה ראובני: הם לא פה היום.

איתן כבל: נכון, הם באילת.

איתן כבל: הם בטח יקראו את הפרוטוקול.

איתן כבל: אני אומר את זה בצורה ברורה.

איתן כבל: אני בעד הרפורמה, אני רוצה לקדם אותה.

איתן כבל: אבל בכל הכבוד לכולם, אני לא קבלן ביצוע על כל עניין ועל כל דבר אם אני לא יודע שאני הולך על אדני ברזל.

איתן כבל: אינני קובע עמדה.

איתן כבל: אני לא יודע להגיד בעד, אינני מבקש להגיד נגד.

<לאה ורון: אדוני, אני רוצה לברר למה המסמך לגבי המתווה של ההמרה הועבר אלינו אתמול ב-6 ו-16 דקות על אף שכותרתו נושאת את התאריך: 12.12.

<לאה ורון: מתי ציפה משרד התחבורה שחברי הכנסת יעיינו במסמך, ילמדו אותו?

יעקב פרי: אני ראיתי אותו לפני חמש דקות.

חמד עמאר: עדיין לא ראיתי אותו.

חמד עמאר: אנחנו יכולים לקבל אותו?

איתן כבל: בוודאי.

<לאה ורון: מיד, חבר הכנסת עמאר.

איתן כבל: חברים, אנחנו כאן.

איתן כבל: יש שאלות.

איתן כבל: אין ויכוח ואין חולק, ונמצא גם כאן דב חנין, שהוועדה הזו מקדמת את נושא התחבורה הציבורית והמוניות בכל הכוח, המאבק שלנו למען הרב קו וכל אותם אלמנטים.

איתן כבל: אין ויכוח, אבל אנחנו רוצים לעשות את זה כמו שצריך.

איתן כבל: דב, בבקשה.

איתן כבל: דב ירצה לומר כמה מילים גם בתוקף הסמכות שהאצלנו עליו להיות יושב-ראש ועדת המשנה.

איתן כבל: חברים, מי שרוצה לדבר, בבקשה.

איתן כבל: אבל לא שידור חוזר של הפעם הקודמת אלא רק משהו שיכול לקדם אותנו.

איתן כבל: מי שחוזר על דברים שאמר פעם קודמת – אתם כבר מכירים את הנוהל אצלי.

דב חנין: תודה, אדוני היושב-ראש.

דב חנין: מה שקרה עם המסמך שאנחנו קיבלנו אתמול בערב, אדוני היושב-ראש, זה כמובן חמור וכמובן עצוב כפי שעולה משאלתה של מנהלת הוועדה.

דב חנין: אבל אני חייב להגיד שזה לא יוצא דופן כי כל ההתנהלות של הממשלה מולנו בנושא הזה ומול הציבור של נהגי המוניות היא בדיוק השיטה הזו.

דב חנין: הרי אנחנו מנהלים דיון באמצע חודש דצמבר, בעיצומם של דיוני תקציב, על מהלך שמבחינת החוק צריך היה להסתיים עד סוף השנה.

דב חנין: זו פשוט התנהלות שערורייתית, זו שערורייה.

דב חנין: אנחנו אמרנו את הדברים האלה כאן בוועדה הזו.

דב חנין: בוועדת הכלכלה אמרנו לממשלה בדיונים קודמים לפני שנה ולפני חצי שנה.

דב חנין: הפצרנו בהם, אמרנו להם: לוח הזמנים נגמר.

דב חנין: אנחנו רוצים לקבל ניירות, אנחנו רוצים לקבל הצעות.

דב חנין: אנחנו חושבים שהנושא מאוד מאוד חשוב.

דב חנין: ועדת הכלכלה ישבה כאן והחליטה ואמרה שמוניות השירות זה חלק מרכזי מהפתרון, מהאסטרטגיה של התמודדות עם תחבורה ציבורית במדינת ישראל.

דב חנין: זה כלי חשוב ממדרגה ראשונה לטובת האזרחים, לטובת התחבורה, לטובת המערכת הכלכלית והחברתית שלנו, כלי חשוב ממדרגה ראשונה.

דב חנין: מעבר לזה, יש פה בני אדם שחיים מהתחום הזה, צריכים להתפרנס, רוצים לדעת איפה הם נמצאים.

דב חנין: אנשים לא יכולים לחיות עם גרזן מעל הראש.

דב חנין: אמרנו את זה כאן בוועדת הכלכלה הזו, לא בוועדת המשנה.

דב חנין: פעם אחר פעם ועדת הכלכלה יצאה בסיכומים ברורים וקראה למשרדי הממשלה לחזור אלינו עם ניירות, לחזור אלינו עם תשובות, עם אלטרנטיבות.

דב חנין: נמצאים סביב השולחן הזה אנשים טובים שאנחנו הטרחנו אותם לכנסת.

דב חנין: הטרחנו אתכם לבוא לכנסת כי אתם הייתם משוכנעים שפה יש דיון רציני.

דב חנין: גם אתם אמרתם את הדברים האלה, לא רק אנחנו.

דב חנין: הפצרתם בממשלה להביא פתרונות ולהביא הצעות ולהביא תשובות, ואנחנו לא קיבלנו.

דב חנין: לא קיבלנו הצעות, לא קיבלנו פתרונות.

דב חנין: קיבלנו ברגע האחרון מהלך שהוא, ואני אומר את זה בצורה הכי הכי דיפלומטית שאני יכול, רבע מבושל, פרטאץ' מוחלט, לא התייחסות לבני אדם, לא התייחסות לתחבורה, לא פתרונות לאף אחת מהשאלות האמיתיות שקיימות, ויש רשימה ענקית של שאלות שהממשלה יודעת אותן, וכל הדבר הזה נעשה בלי דיון מסודר.

דב חנין: יושבים פה נציגים של ענף מוניות השירות מדעות שונות ומעמדות שונות ולפעמים מגישות שונות.

דב חנין: כמה פעמים ישבו אתכם?

דב חנין: כמה פעמים למדו מכם את הבעיות?

דב חנין: כמה פעמים שמעו מכם מה צריך לעשות?

דב חנין: 20 ישיבות, 50 ישיבות, 70 ישיבות?

דב חנין: זה לקח המון זמן כי לא באו אלינו, נכון?

דב חנין: אז בטח עבדו על משהו.

דב חנין: אדוני היושב-ראש, אני חושב שלא ישבו איתם בכלל.

דב חנין: אני רוצה להגיד עכשיו משהו מאוד קשה ואני אומר את זה במלוא האחריות.

דב חנין: אדוני היושב-ראש, מה שקרה זה לא טעות, זו המדיניות.

דב חנין: כך נראית מדיניות כשלא רוצים לפתור בעיות.

דב חנין: זה בכוונת מכוון.

דב חנין: וכוונת המכוון - אני מוחה עליה גם בשם הציבור הרחב, ציבור האזרחים במדינת ישראל שרוצים תחבורה ציבורית, גם בשם ציבור נהגי מוניות השירות שהם אנשים נפלאים שבסך הכול מנסים להתפרנס ולתת לציבור שירות, וגם בשמנו, חברי הכנסת, כי זה לא התייחסות לכנסת.

דב חנין: מביאים לנו חוק ומציעים לנו בעשרה ימים להעביר אותו?

דב חנין: זה סיפור מורכב ומסובך.

דב חנין: משאירים אותנו עם האקדח על הרקה?

דב חנין: ככה אתם חושבים שאפשר להתייחס לכנסת?

דב חנין: אני אומר, הממשלה פשוט עוברת כל קו אדום.

דב חנין: אי-אפשר לעבור על זה לסדר היום.

דב חנין: תודה, אדוני היושב-ראש.

איתן כבל: תודה.

איתן כבל: חבר הכנסת יעקב פרי.

יעקב פרי: אדוני היושב-ראש, קודם כל תודה על רשות הדיבור.

יעקב פרי: גם אני אהיה קצר.

יעקב פרי: אני רוצה להתייחס לחמש נקודות בקיצור נמרץ: הנקודה הראשונה היא לרב קו, השנייה – העלאת מספר הנוסעים מ-10 ל-13, השלישית - הפחתת גובה הערבות, אולי חזרה ל-150, לא יודע, אפשר לדון בזה, להארכת תקופת הרישיון שאמור לפוג בסוף 19', ולהארכת התקופה בין המכרזים.

יעקב פרי: אני אומר באמת משפטים קצרים לגבי כל אחד מחמשת הנושאים הללו.

יעקב פרי: קודם כל, נושא צירוף המוניות להסדר הרב קו, אני חושב שצריך לסיים את זה, לגמור את זה, להחליט את זה.

יעקב פרי: הכנסתם של מוניות השירות להסדר הרב קו הינו לטעמי הכרח המציאות.

יעקב פרי: לא יכול להיות שכל התחבורה הציבורית תתקדם באמצעי תשלום ולשיטות תשלום חדשות ומתקדמות ומוניות השירות יישארו מאחור.

יעקב פרי: או שהם חלק מהתחבורה הציבורית או שהם לא חלק מהתחבורה הציבורית.

יעקב פרי: למרות שאין רצון, לפי מה שהבנתי בדיון הקודם, לסבסוד ממשלתי, יש לכל הפחות, ואני לא אומר שזו דעתי, אבל לכל הפחות, להכליל אותם במסגרת 90 הדקות של המעבר החופשי שיש היום בין אוטובוסים ולכלול את הסבסוד הקיים בתחבורה הציבורית לקשישים, לסטודנטים, לפחות לאוכלוסיות שאנחנו רוצים להטיב איתן.

יעקב פרי: הדבר השני, בדיון הקודם שבו היה שר התחבורה ושלא נכחתי בו משרד התחבורה ציין שהוא יבדוק את נושא העלאת כמות הנוסעים מ-10 נוסעים ל-13 נוסעים.

יעקב פרי: יש לוודא טרם אישור הצעת החוק שאנחנו מקבלים לנושא הזה תשובה, ורצוי תשובה חיובית.

יעקב פרי: אם תינתן תשובה שלילית נבקש לקבל הסבר כמובן מדוע הדבר לא ניתן.

יעקב פרי: נקודה שלישית, בעל רישיון יצטרך להפקיד ערבות, לפי הבנתי, ותקנו אותי אם אני טועה, של 225,000 שקלים, ואף יותר, תלוי כמה מוניות הוא מחזיק, במקום 150,000 שקל.

יעקב פרי: זה עלול להיות, ואני אומר את זה בעדינות רבה, חסם כניסה למתחרים, ואנחנו מנסים לקדש את התחרות.

<אורי חי: 150 ועוד 5,000 שקל לכל בעל זכות ציבורי - - -

יעקב פרי: אמרתי.

<קריאה: אין 5,000.

יעקב פרי: בהקשר הזה אני מבקש, אדוני היושב-ראש, להבין מהאוצר.

יעקב פרי: יכול להיות שהדברים ידועים לרוב הפורום שנמצא כאן סביב השולחן.

יעקב פרי: אני לא יודע מה העלות היום לרכישת רישיון הפעלת מונית שירות ומה עלות הפיקדון וככל שיש הבדל ביניהם.

יעקב פרי: שאלה שנייה, מה הרציונל להפקדת פיקדון בסדר גדול כזה?

יעקב פרי: למה הגדילו את גובה הפיקדון המשולם?

יעקב פרי: שאלה שלישית, מתי היא תנוצל לטובת אוצר המדינה ומה הם התנאים שבהם יממשו את הערבות?

יעקב פרי: נקודה לפני אחרונה, המציאות היא שאנחנו גרים במדינת ישראל וטבע הדברים, המציאות היא, אנחנו חיים בדינה האהובה הזו, שצצים תמיד עיכובים שונים במכרזים שמשרד התחבורה ומשרדים אחרים מוציא.

יעקב פרי: לכן, אני כבר מציע שנדחה את פרויקט פקיעת הרישיון ל-2021.

יעקב פרי: ארבע השנים זה זמן מספיק להוציא מכרזים, להתכונן לרכש של מוניות חדשות שבוודאי יצטרכו המפעילים החדשים לרכוש, ולתת מענה לכל מיני סוגיות משפטיות שבוודאי יעלו במהלך המכרזים.

יעקב פרי: משפט אחרון, אדוני, ותודה לך על הסבלנות.

יעקב פרי: יש לי שאלה אחרונה למשרד התחבורה.

יעקב פרי: כל כמה זמן ייצאו המכרזים?

יעקב פרי: חברה שזוכה במכרז, לכמה זמן היא תחזיק בקווים?

יעקב פרי: אני חושב שצריך להאריך את זה לפחות לשש שנים במינימום, אם לא יותר.

יעקב פרי: זה תשובה של משרד התחבורה.

<קריאה: ומה עם כל הנהגים?

<קריאה: גמרתם אותם.

איתן כבל: חברים, עוד אף אחד לא גמר.

איתן כבל: הוא שואל שאלה.

איתן כבל: יעקב, תודה.

איתן כבל: חמד עמאר, בבקשה.

חמד עמאר: בוקר טוב לכולם.

חמד עמאר: אדוני היושב-ראש, תמיד הממשלה זורקת את זה לפתחנו ואומרת לנו: יש לכם שבועיים, שלושה שבועות לגמור את זה, אחרת תפקע הוראת השעה לאנשים.

חמד עמאר: אנחנו צריכים לעבוד בלחץ.

חמד עמאר: אנחנו צריכים להסתכל לאנשים בעיניים, זה משפחות.

חמד עמאר: זה אלפי אנשים שמתפרנסים מכל נושא המוניות.

חמד עמאר: אני קראתי עכשיו את עיקרי הדברים במתווה, לא הספקתי לראות את האי-מייל שלי.

חמד עמאר: אני רואה חלופה ראשונה, חלופה שנייה.

חמד עמאר: חלופה ראשונה - להשאיר את המצב הקיים.

חמד עמאר: אם אני לא טועה, זה מה שכתוב בחלופה הראשונה - להשאיר את המצב הקיים ובעוד שלוש שנים לצאת למכרזים.

חמד עמאר: אני לא מבין.

<דרור גנון: זה לא כתוב.

חמד עמאר: כתוב חלופה ראשונה, איך לא כתוב?

חמד עמאר: תסתכלו על חלופה ראשונה שלכם.

חמד עמאר: זה המסמך שלכם, של משרד התחבורה, אם אני לא טועה.

איתן כבל: חבר הכנסת חמד עמאר הוא חבר כנסת מוערך.

איתן כבל: אבל כשאתה מקבל את זה ואתה לא מספיק להתעמק אז יכול להיות שהוא טועה.

חמד עמאר: לא, אם אני טועה תקנו אותי.

חמד עמאר: חלופה ראשונה – המצב נשאר איך שהוא.

איתן כבל: חמד, הוא יסביר.

חמד עמאר: המצב נשאר איך שהוא ואנשים בעוד שלוש שנים יבואו להתחרות בלי רב קו – מה שדיבר השר כאן שאנחנו נשקול את הרב קו ונשקול אותו ברצינות ונכניס את זה.

חמד עמאר: אז כל מה שדיבר השר לא קיים כאן.

חמד עמאר: לא יהיה רב קו.

חמד עמאר: זה מה שהבנתי עכשיו מהמסמך הזה.

חמד עמאר: אם אני טועה, תקנו אותי משרד התחבורה.

חמד עמאר: תגידו לי: אתה טועה, יהיה רב קו.

חמד עמאר: אז נבין שיש רב קו ותצא לתחרות עוד שלוש שנים.

חמד עמאר: אני אומר לכם שלא יספיקו בשלוש שנים לצאת לתחרות, לא יספיקו לעמוד בקצב.

חמד עמאר: הם לא יזכו בשום דבר.

חמד עמאר: הרבה קווים ילכו לטמיון.

<קריאה: אין נהגים.

איתן כבל: חברים, אתם כבר אצל הנהגים.

איתן כבל: אבל הוא עדיין בשאלות.

חמד עמאר: החלופה השנייה – המרה.

חמד עמאר: אני רוצה להבין קצת יותר על ההמרה: כמה זה יעלה, מה עומד מאחורי ההמרה, כמה הביעו נכונות להמרה, ומה כל נושא ההמרה.

חמד עמאר: אני לא מבין איך סוכם נושא ההמרה.

<אלון מסר: לא סוכם.

חמד עמאר: לא סוכם?

חמד עמאר: לא ישבתם עם נהגי המוניות?

חמד עמאר: זה הצעה שלכם, של משרד האוצר.

חמד עמאר: משרד האוצר בא והציע המרה ומשרד - - -

<אלון מסר: זה לא הצעה של משרד האוצר.

חמד עמאר: הצעה של מי?

<קריאה: של התחבורה.

חמד עמאר: ההצעה של ההמרה, של מי?

חמד עמאר: כמה יעלה לנו כל נושא ההמרה?

חמד עמאר: וכמה מנהגי המוניות מהחברה הביעו נכונות לעבור לנושא ההמרה?

איתן כבל: תודה.

איתן כבל: גברתי, חברתי.

שולי מועלם-רפאלי: לא בשלב הזה.

איתן כבל: אוקי.

איתן כבל: בבקשה, עיסאווי.

עיסאווי פריג': אני אגיד כמה נקודות מתוך הבנתי.

עיסאווי פריג': אני שומע את נהגי המוניות.

עיסאווי פריג': יש להם תחושה שבאים לחסל אותם.

<קריאה: נכון.

איתן כבל: האמת היא שפה זה תלוי עם מי אתה מדבר.

חמד עמאר: צודק בכל מילה שאמרת, אדוני היושב-ראש.

חמד עמאר: אני ישבתי ואני יודע.

חמד עמאר: קצת נכנסתי לעומק ומה שאמרת זה המשפט הנכון – תלוי עם מי אתה יושב.

שולי מועלם-רפאלי: באופן מפתיע, אדוני היושב-ראש, זה מזכיר את הדיון על פרק התקשורת בחוק התקשורת.

עיסאווי פריג': לכל אחד יש את קבוצת המיקוד שלו.

עיסאווי פריג': זו התחושה ששמעתי מהחבר'ה – שהגדולים רוצים לאכול אותנו.

עיסאווי פריג': זו התחושה.

עיסאווי פריג': אני רוצה לדבר על המציאות.

עיסאווי פריג': אני מכפר קאסם.

עיסאווי פריג': התחבורה הציבורית, קו 5 וקו 4 נכנסו ליישוב לפני שלוש שנים.

עיסאווי פריג': אני גדלתי על מוניות השירות.

עיסאווי פריג': כשרציתי ללכת לפתח תקוה נסעתי מכפר קאסם לפתח תקוה, תחנת שירות של 40 מוניות שסיפקה את כל השירות לכל התושבים.

עיסאווי פריג': משם עם 51 ו-66 ממשיכים.

עיסאווי פריג': אם מישהו היה אז בעל מונית ומספר, הוא היה מסודר.

עיסאווי פריג': מאז שהתחבורה הציבורית נכנסה באופן טבעי הביקוש למוניות השירות ירד ואנשים התחילו לצאת מהענף.

עיסאווי פריג': תהליך ההתפתחות הוא טבעי, זה לא שרוצים.

עיסאווי פריג': עכשיו מתחילים להכניס עכשיו יותר ויותר תחבורה ציבורית, זה המצב הנתון.

עיסאווי פריג': אני שואל אתכם, במצב הנתון ובתהליך הידוע לנו, איך אפשר להציל מה שנותר?

עיסאווי פריג': בכדי להגיע לדבר הזה אתם צריכים להיות פרקטיים, לשים את הרגש בצד ואת כל העבר והנוסטלגיה בצד, ורכבת הטכנולוגיה והקדמה טסה לה.

עיסאווי פריג': אם לא נתגמש ביחד למציאת הפתרון שאתם תצאו גם טובים ובהשתלבות, אני אומר לכם שהנזק הוא שלכם.

עיסאווי פריג': אלו העובדות.

עיסאווי פריג': הדבר השני, אדוני היושב-ראש, בתקציב המדינה שהניחו לפנינו והוא נדון ולמדנו והשתתפנו, שלשום מביאים קיצוץ רוחבי של 1.2 flat, ועוד התקציב לא אושר ומניחים לנו קיצוץ, וצריכים גם להתמודד אתו וללמוד את התקציב ולהצביע עליו.

עיסאווי פריג': כנ"ל לגבי מה שקרה כאן.

עיסאווי פריג': זו שיטה חובבנית, לא מקצועית, לא מתאימה לתהליך חקיקה נכון ולעיקרון ההשתתפות בכל תהליך החקיקה.

עיסאווי פריג': כשאני יושב כאן עם נוסח חדש שיצא יום לפני שבכלל לא הספקנו לעיין בו, לא הספקנו להגיד את דעתנו, אני חושב שזה תהליך לא מתאים לכנסת ואסור לנו לעבור לסדר היום בקטע הזה.

עיסאווי פריג': והדבר האחרון, אני אמרתי לנהגי המוניות לאור כל ההתפתחות וכל התחבורה הציבורית שהיא מגיעה להרבה מקומות: לא יעזור בית דין.

עיסאווי פריג': רב קו חייב להיות במוניות שירות, אין דרך אחרת.

עיסאווי פריג': משם נתחיל את הדיון.

עיסאווי פריג': תודה לכם.

איתן כבל: תודה, חבר הכנסת עיסאווי פריג'.

איתן כבל: ראשון הדוברים אליהו אסולין, מנהל טקסי מרכז, ממש בקצרה.

איתן כבל: לפני שאני נותן לאדוני את רשות הדיבור אני רק רוצה לומר, ואני אומר את זה לך למרות שזה איננו תפקידך המוצהר, אבל בכל זאת אתה דמות מרכזית היום בתוך הקואליציה.

איתן כבל: אתמול היה לנו את תקנות הביצים שמביאים את זה מהרגע להרגע ולא מבושל, מכסות חלב עוד אפילו לא הגיע אלינו, צו החשמל וחברת החשמל.

איתן כבל: את כל אלה צריך לסיים עד ה-30.

איתן כבל: כל אחד מהם זה עולם ומלואו, אדוני יושב-ראש הקואליציה.

איתן כבל: ואני לא אומר את זה במילים בשביל להגדיל את העניין.

איתן כבל: אם אנחנו לא מאשרים את צו החשמל אי-אפשר להפעיל את חברת החשמל.

איתן כבל: כל פעולה שלה מעבר היא - - -

דוד ביטן: דווקא רעיון לא רע.

איתן כבל: אני מבין את אדוני.

איתן כבל: אם אנחנו לא מסכמים את מכסות החלב אי-אפשר להפעיל את שוק החלב.

איתן כבל: אותו דבר כאן, ואני אומר את זה לך.

איתן כבל: חשוב לי שתקשיב למה שאני אומר.

דוד ביטן: אני תומך בך בכל מה שאתה אומר.

עיסאווי פריג': אבל האחריות צריכה להיות לממשלה.

איתן כבל: כן, כן.

איתן כבל: אמרתי לו, הוא בכל זאת דמות מרכזית בתוך הקואליציה.

דוד ביטן: אני תומך באיתן.

איתן כבל: חשוב לי שייאמר כאן – העניין הזה שבו מונח חוק שהוא חוק דרמטי, החשיבות שלו איננה מוטלת בספק, שאף אחד לא יחשוב, ואני אומר את זה גם לנציגי משרד התחבורה, אף אחד מאתנו לא מנסה לזלזל - נהפוך הוא.

איתן כבל: לאור העובדה שמדובר בנושא שיכול לשנות את פני הענף, ואני מקווה לטובה בהנחה שנוציא תחת ידינו עבודה נכונה וטובה, זה לגמרי לגמרי מאותם חוקים שגם אני כחבר אופוזיציה רואה חשיבות רבה במערכת היחסים המתקיימת ביננו לבין הציבור להוציא את העבודה הטובה ביותר מתחת ידנו, כמו שעשינו בחוק רישוי רכב שהוא אולי החוק הדרמטי ביותר שהונח על ידי משרד התחבורה בשנים האחרונות, גברתי חוה.

איתן כבל: ואני אומר את זה כאן.

איתן כבל: אני לא יכול ללכת למהלך שעוד לא קיבלתי אפילו נוסח של ההמרה, כשמשרד האוצר אומר: אני בכלל לא בעניין, משרד המשפטים - מתקשרים אליי ואומרים: תשמע, עוד לא קיבלנו נוסח.

איתן כבל: אנחנו אפילו לא יכולים לתת לך התייחסות.

דוד ביטן: ואת זה רוצים עד סוף החודש.

איתן כבל: כן, ואני עדיין לא יודע.

איתן כבל: אני רוצה לומר לכם עוד דבר בשאלת הרב קו, ואני אומר את זה לנו, חברי הכנסת, שאין אחד מאתנו שהנושא הזה לא חשוב לו, לפחות אפילו בצד הטכני.

איתן כבל: עוד לא עסקנו בשאלות הגדולות.

דוד ביטן: - - - בחנוכה יהיו דיונים.

איתן כבל: אני אומר את זה מעבר לנקודה שאני אומר סבסוד, לא סבסוד, שזה דיון אחר לגמרי.

איתן כבל: אבל לפחות את הרגל בדלת.

איתן כבל: זאת אומרת, אין חולק פה במובן הזה שכל אחד מאתנו אומר:

איתן כבל: את זה צריך להתחיל.

איתן כבל: רק שתדעו שיש הצעת חוק ממשלתית בעניין הזה, וגם הצעות חוק פרטיות שצורפו לעניין הזה.

איתן כבל: וכבר אתמול בישיבה שלי עם מנהלת הוועדה ביקשתי ממנה להניח את זה על סדר היום ולהתחיל לקדם את התהליך הזה בכל הכוח, את העניין של הרב קו.

איתן כבל: אני אומר לכם את זה במאמר מוסגר כדי להציג בפניכם גם כן את החשיבות שאנחנו רואים בקידום התהליך.

איתן כבל: אליך אליהו אסולין, בבקשה.

<אליהו אסולין: כבוד היושב-ראש, כל חיי עבדתי בקו השירות.

<אליהו אסולין: השירות הוא דבר חיוני לכולם.

<אליהו אסולין: אינני יודע למה היום אנחנו צריכים להילחם להמשיך ולהיות בקו השירות.

<אליהו אסולין: אנחנו לא סוחרים, אנחנו עובדים.

<אליהו אסולין: אנחנו רוצים להמשיך לעבוד באותו הקו.

<אליהו אסולין: אני יודע שכל החיים קיבלנו שאנחנו רכב ציבורי.

<אליהו אסולין: מדוע היום יש על זה מלחמה איך לא לתת לנו ולהוציא אותנו?

<אליהו אסולין: אני זוכר שלפני 41 שנה היה השר כרמל.

<אליהו אסולין: הייתי אצלו ושאלתי אותו?

<אליהו אסולין: מי אנחנו?

<אליהו אסולין: מה אנחנו?

<אליהו אסולין: אמר לי: אתם הידועה בציבור.

<אליהו אסולין: אמרתי לו: מה זה?

<אליהו אסולין: אומר: הידועה בציבור - שנתיים היא תחת קורת גג עם החבר שלה.

<אליהו אסולין: זה נקראת חוקית וממשיכה לחיות אתו, זה זכויות מלאות.

<אליהו אסולין: מדוע אנחנו היום צריכים להילחם על זה ועל זה ועל זה?

<אליהו אסולין: אנחנו כל הזמן מקיימים את הקו, שרתנו את המדינה, משרתים את הציבור, משרתים את הכול, ואנחנו מגיעים למצבים היום שאנחנו לא יודעים עוד שלוש שנים, עוד שנתיים, איפה אנחנו נמצאים.

<אליהו אסולין: אפשר לעבוד ככה, בהרגשה כזו שכל הזמן אנחנו לא יודעים מה יהיה אתנו?

<אליהו אסולין: תודה.

איתן כבל: תודה, אליהו.

איתן כבל: עו"ד זליגמן, בא כוח מוניות השירות הפעילות, בבקשה, ובתנאי שמיצית.

איתן כבל: אתה עורך דין, בטח אתה יכול להגיד דברים חדשים.

איתן כבל: אבל לא על אותו עניין.

עיסאווי פריג': כולם ישבו איתך?

איתן כבל: לא, אף אחד.

עיסאווי פריג': אז איך אתה מכיר את כולם?

איתן כבל: כתוב לי.

<אורי זליגמן: כאמור, אני מייצג את מוניות השירות הפעילות.

<אורי זליגמן: הנושא הכי חשוב עכשיו זה הנושא של החיפזון.

<אורי זליגמן: החיפזון לעשות את החוק הזה הוא מהשטן.

<אורי זליגמן: ולכן, אני לא חושב שלא יקרה שום דבר אם תצא בת קול מהוועדה פה ויבקשו בהוראת שעה להאריך לתקופה מסוימת את החוק כדי שנוכל לדון פה בכובד מראש בכל אחד מהנושאים, אחרת אי-אפשר.

חמד עמאר: נהיה חייבים לעשות את זה בקצב הזה.

<אורי זליגמן: היו כאלה שאמרו לי: אי-אפשר כי התחייבו בפני הוועדה לסיים את זה עד סוף השנה.

<אורי זליגמן: אבל בגלל של ההתנהגות של משרד התחבורה וכל מה שקורה מסביב, אין מנוס אלא להוציא בת קול מפה, לדאוג להארכה.

איתן כבל: תודה, עו"ד זליגמן.

איתן כבל: גיל יעקב, מנכ"ל ארגון 15 דקות, בבקשה.

יעקב גיל: תודה, אדוני היושב-ראש.

יעקב גיל: ואני מברך מאוד על הרצינות של הוועדה שלא מסכימה לנוסח - - -

איתן כבל: עוד לא הודענו שאנחנו לא מסכימים.

יעקב גיל: לא מסכימים לאופן הדיון.

יעקב גיל: אני רוצה להתריע בצורה ברורה ושלא משתמעת לשתי פנים שהציבור מעוניין במוניות שירות.

יעקב גיל: הציבור - זה אומר לא רק נוסעי התחבורה הציבורית, זה גם אומר אנשים שמשתמשים ברכב שלהם מעוניינים במוניות שירות.

יעקב גיל: עכשיו באה הממשלה ובעצם אומרת: אנחנו לא מעוניינים להעביר נוסעים מהרכב הפרטי לתחבורה הציבורית.

יעקב גיל: זו בעצם האמירה של ממשלת ישראל.

יעקב גיל: למה זו האמירה של ממשלת ישראל?

יעקב גיל: מכיוון שהאוצר לא מוכן לסבסד מעבר של נוסעים מהרכב הפרטי לתחבורה הציבורית.

יעקב גיל: הרי אם מחר יהיה פתאום שטף של נוסעים שיעברו לתחבורה הציבורית שמסובסדת, הרי אתם תשלמו את זה.

יעקב גיל: אז מדוע לא לסייע ולתת לציבור את האופציה לבחור במונית השירות, לסבסד לפחות, לא את הקילומטרים שנותנים לאוטובוסים, לפחות את מחיר הנסיעה, ולאפשר לציבור להשתמש בתחבורה הציבורית שהיא מוניות שירות.

יעקב גיל: מוניות שירות זה תחבורה ציבורית לכל דבר, והציבור יעשה שימוש במוניות השירות אם אתם תיתנו לו את האופציה.

יעקב גיל: אני גם רוצה להתריע בפני הוועדה שנושא הרב קו, לא רק שהוא נושא מהותי עבור מי שנוסע כיום בתחבורה הציבורית, הרי אנחנו לא מצפים שהכנסת או הממשלה ישאירו את המבוגרים ואת הסטודנטים ואת הנוער ואת הילדים ואת הנכים, ישאירו אותם בתחנה בלי האופציה להשתמש ברב קו שלהם ולעלות למוניות השירות.

יעקב גיל: אני מתחיל לשמוע, אדוני היושב-ראש, שמועות, אני לא יודע בדיוק מה אמיתותן ומה הנכונות שלהן, שרוצים להציע רב קו מיוחד למוניות השירות.

יעקב גיל: אגב, זה מופיע בהצעת החוק שדיברת עליה, אדוני היושב-ראש, של כרטיס חכם.

יעקב גיל: רב קו מיוחד למוניות - - -

דב חנין: רק המילה "רב קו" לא תתאים לזה.

יעקב גיל: זה בכלל לא רב קו, זה בלוף.

איתן כבל: גיל.

יעקב גיל: זה בלוף.

יעקב גיל: רגע, חשוב לי להבהיר את זה.

יעקב גיל: לא מבינים כל כך את המשמעות של לייצר עוד שיטת כרטוס.

יעקב גיל: המשמעות היא לגרום לציבור עוד טרטור, עוד אמצעי שאתה צריך להשיג אותו באיזה עמדת שירות, עוד איזה משהו שאתה צריך להחזיק בארנק.

יעקב גיל: יש כבר רב קו, נעשים ניסיונות לאחד את התשלום בו.

יעקב גיל: בואו נשלים את העבודה ונעשה את זה על כל אמצעי התחבורה הציבורית.

איתן כבל: תודה.

יעקב גיל: הצביעות פה בנושא התקציבי - - -

איתן כבל: בוא לא נעבור לצביעות, עזוב.

יעקב גיל: לא, זה צביעות בנושא התקציבי מכיוון שהאוצר מוכן לשים מיליארדים, מיליארדים, על פרויקטים שלא ברורה התועלת שלהם - -

איתן כבל: תודה, גיל.

יעקב גיל: - - אבל את האמצעים הפשוטים לשנים הקרובות אנחנו מצפים כציבור שישימו - - -

איתן כבל: גיל, אתה יודע שאני מכבד אותך.

איתן כבל: תכבד אותי.

איתן כבל: יש גם בתחבורה הציבורית עצור.

איתן כבל: אילן זיקרי, מוניות העיר אשדוד, בבקשה.

איתן כבל: אחריו – שלמה בורה, קו 16, 16א.

איתן כבל: חבר'ה, כל אחד לפי מה שנרשם.

איתן כבל: פריד, ראיתי אותך.

<אילן זיקרי: תודה רבה, אדוני היושב-ראש.

<אילן זיקרי: חברי הוועדה, אני מברך על כל הקונצנזוס בנושא הרב קו שנשמר מהוועדה הקודמת וממשיך להתקיים.

<אילן זיקרי: אני אגיד את זה בשורה ובקצר.

<אילן זיקרי: בלי רב קו מסובסד מלא כמו בתחבורה הציבורית הקלאסית לא יהיו פה מוניות שירות.

<אילן זיקרי: לא תישאר פה אפילו מונית אחת גם אם הדבר הזה יידחה בעוד שישה חודשים.

<אילן זיקרי: זה צו השעה.

איתן כבל: אילן, תודה.

איתן כבל: שלמה בורה, בבקשה.

איתן כבל: אחריו - הייתם עבד אלחק מקווי הגליל שדיבר גם בפעם הקודמת.

איתן כבל: חברים, לא לחזור על עצמכם.

<שלמה בורה: תודה, יושב-ראש הוועדה וחברים.

<שלמה בורה: אני רוצה להגיד לגבי המכרזים שאין בהם כלום.

<שלמה בורה: גם במכרזים שיהיו אין שום כדאיות, אין שום כלום.

<שלמה בורה: זה הכול אחיזת עיניים, אין בזה שום דבר.

<שלמה בורה: זה שיגידו שרוצים מוניות שירות, אבל מצד שני הורגים אותנו, אי-אפשר להמשיך כך.

<שלמה בורה: 13 מקומות – לפני שבועיים העלינו את זה בוועדה.

<שלמה בורה: אין תשובה, אין כלום ל-13 מקומות.

<שלמה בורה: זה דבר הכי פשוט שהיינו צריכים, את ה-13 מקומות - להשאיר אותם.

<שלמה בורה: לפחות אם יהיה דיונים בשאר הוועדות עם ה-13 מקומות האלה, להשאיר אותם.

איתן כבל: בורה, אתן לך את התשובה שלהם.

איתן כבל: אני לא איש מקצוע ואני גם לא מתיימר להיות איש מקצוע בעניינים שאני לא מבין גדול בהם.

איתן כבל: יש תשובה של משרד התחבורה.

איתן כבל: משרד התחבורה לא אוהב את המעבר ל-13.

איתן כבל: אני צודק או לא? לא צודק?

איתן כבל: שיניתם את דעתכם.

איתן כבל: אוקי, סליחה.

<דרור גנון: לא, לא שינינו את דעתנו.

<דרור גנון: אמרנו שנבחן את זה מבחינה טכנית.

<קריאה: הייתי אומרת, תביאו מחר מודל.

איתן כבל: סליחה, מה, נהיינו אנשי מקצוע?

איתן כבל: אני יושב-ראש הוועדה לא מתיימר, אז בבקשה.

איתן כבל: אני רק אחזור על מה שנאמר לי בדיון.

איתן כבל: מה שנאמר לי בצורה ברורה, נכון לרגע זו היתה התשובה שנאמרה לי, 13 מקומות מצמצם את יכולת התנועה בתוך המונית.

איתן כבל: אני זוכר, ואפילו צחקתי ממנו ומהאחרים מה יקרה אם הם יצטרכו לשבת בסוף.

<שלמה בורה: אבל כל הזמן היה שמונה מקומות.

איתן כבל: בורה, סליחה.

איתן כבל: אני לא מדבר שוטף?

איתן כבל: אני עדיין לא קבעתי עמדה ולא פתחתי את זה לדיון.

איתן כבל: אני בסך הכול מנסה - - -

<שוקי שדה: - - -

איתן כבל: שוקי, משעמם לך?

<שוקי שדה: אתה רואה שישבתי בשקט כל הזמן?

איתן כבל: לא, זה לא נקרא.

איתן כבל: אף אחד לא מקבל צל"ש על מה שהוא היה צריך להיות.

איתן כבל: אני מנסה להגיד לכם בצורה ברורה, זו העמדה.

איתן כבל: אמרו שיבחנו את זה.

איתן כבל: אבל אני אומר גם לכם, באופן שבו אנחנו רוצים לעזור לכם, ורוצים לעזור, ואני לא יודע מי בעד או מי נגד פה, זה תמיד תלוי באיזה קו נסעת, איזה רב קו אתה נמצא.

איתן כבל: זה לגמרי עובד כך.

איתן כבל: לכן, אני אומר שזה צריך להיבחן.

איתן כבל: אבל אני אומר לכם, זה לא יבוא גם על חשבון הנוחות של הנוסע, בכל הכבוד.

איתן כבל: ואני אומר שאין לי עמדה מקצועית.

איתן כבל: בסוף זו עמדה מקצועית נטו.

<שלמה בורה: בסדר, אבל גם ככה קיימים היום על אותו מצב על מונית שירות.

<שלמה בורה: אם יש 10 שזה 2, 2 ו-1, אז מה?

<שלמה בורה: זה אותו דבר.

<שלמה בורה: כיום קיים - - -

איתן כבל: יש לי שאלה אליך.

איתן כבל: אני התווכחתי איתך?

<שלמה בורה: לא, לא.

איתן כבל: מה אתה מתווכח איתי?

איתן כבל: אני אמרתי שאינני מתיימר אז למה אתה מתיימר עליי?

איתן כבל: אמרתי, משרד התחבורה הודיע עכשיו שהוא ייבחן את העניין הזה.

איתן כבל: אני רק הכנסתי את השורה התחתונה שאנחנו נקבל את העמדה המקצועית, אבל בפירוש היא לא תהיה על חשבון הנוחות של הנוסע, זה הכול.

איתן כבל: זו דרישה לגיטימית של ועדה.

איתן כבל: הייתם, בבקשה.

<הייתם עבד אלחק: תודה רבה לך, אדוני היושב-ראש.

<הייתם עבד אלחק: אני רוצה להזכיר.

<הייתם עבד אלחק: אני לא רוצה לחזור ולהרחיב לגבי מה שדיברו חבריי לגבי הנושא של הרב קו והסובסידיה.

<הייתם עבד אלחק: בלי זה אי-אפשר להתקיים.

<הייתם עבד אלחק: אני רק רוצה לתת דוגמה.

<הייתם עבד אלחק: שנה שעברה הכניסו את המטרונית לאזור הצפון, לאזור חיפה.

<הייתם עבד אלחק: משום מה המטרונית הזו הסיעה נוסעים במשך שנה בחינם.

<הייתם עבד אלחק: מוזר לי מי סבסד את זה.

<הייתם עבד אלחק: איך אתה רוצה שאנחנו נתחרה עם מטרונית שמסיעה נוסעים במשך שנה בחינם?

<הייתם עבד אלחק: אני הצטרכתי בינואר 2016 להוריד את המחיר ב-35% - קווי הגליל - על מנת להילחם ביוקר המחיה.

<הייתם עבד אלחק: כל זה יצא מהכיס של נהגי המוניות.

איתן כבל: איפה הפריסה שלכם?

<הייתם עבד אלחק: הפריסה שלנו היא נהריה, עכו, חיפה, ובתוך עכו, עכו פנימי.

<הייתם עבד אלחק: היה לנו קו שירות שלומי-נהריה.

<הייתם עבד אלחק: מחוסר כלכליות וכדאיות הקו הזה חוסל, והיום אנחנו מפעילים כמעט 50%.

עיסאווי פריג': אני רוצה שיתייחס גם ליישובים הערבים בפריפריה ואיך הדברים מתנהלים שם.

<הייתם עבד אלחק: היישובים הערביים – הדברים מתנהלים כך: כל שתי דקות בכפרים הערבים, כל שתי דקות מאבו סנאן לנהריה, לדוגמא, יוצא אוטובוס.

<הייתם עבד אלחק: האוטובוסים האלה מטיילים ריקים.

<הייתם עבד אלחק: המדינה ומשרד התחבורה מסבסדים אותם.

<הייתם עבד אלחק: הם מטיילים ריקים.

<הייתם עבד אלחק: אנחנו רואים שניים-שלושה אוטובוסים שיוצאים ריקים, ובכל זאת הנוסעים בוחרים לנסוע במוניות השירות.

<הייתם עבד אלחק: אני מבקש לבחון את הנושא הזה בכובד ראש.

<הייתם עבד אלחק: אין שום סיבה שגם אנחנו - - -

יעקב פרי: מאבו סנאן יש מוניות שירות?

<הייתם עבד אלחק: באבו סנאן יש מוניות שירות והם היום מפעילים - - -

יעקב פרי: לאן הן נוסעות?

יעקב פרי: מנהריה לעכו?

<הייתם עבד אלחק: מאבו סנאן לעכו ומאבו סנאן לנהריה.

<הייתם עבד אלחק: היום מפעילים 50% ממוניות השירות כיוון שלא כדאי.

יעקב פרי: אנשים נוסעים עם מוניות השירות ולא נוסעים באוטובוסים?

איילת נחמיאס ורבין: כן.

איילת נחמיאס ורבין: למרות שהמחיר יותר גבוה, אנשים משלמים אותו ונוסעים - - -

<הייתם עבד אלחק: אנשים עדיין בוחרים לנסוע במוניות השירות אפילו שכל שתי דקות יוצא אוטובוס מאבו סנאן לנהריה.

איילת נחמיאס ורבין: זה נשמע מדהים.

איילת נחמיאס ורבין: איך אתה מסביר את זה?

עיסאווי פריג': הסוגיה הזו היא קריטית ביישובים הערבים.

איילת נחמיאס ורבין: זה מעניין מאוד.

איתן כבל: רם חלפון, בבקשה.

איתן כבל: תאמר לי את מי אתה מייצג?

<רם חלפון: אני מטקסי מרכז ו-30 שנה בענף המוניות הזה.

<רם חלפון: כבוד היושב-ראש, חברי כנסת נכבדים, עד שהחוק הזה ייושם, יבוא לידי ביצוע, לא יהיה על מה.

<רם חלפון: צריך כאילו להתחיל הכול מחדש, ואת זה צריך למנוע.

<רם חלפון: כלומר, בתקופת המעבר להכניס את זה להוראת שעה או משהו כזה שהמצב הקיים היום שבו אנשים הולכים הביתה או עוזבים, משנים, מנסים להתפרנס, המצב הקיים צריך להיפסק.

<רם חלפון: הוא צריך להתייצב.

<רם חלפון: בשביל זה צריך למצוא איזשהו פתרון של מימון, סבסוד זמני.

<רם חלפון: לא יודע, משהו שיחזיק את האנשים בעבודה, שלא יפרשו עד שהחוק יתחיל, ואז הדברים יבואו על פתרונם.

<רם חלפון: תודה.

איתן כבל: תודה, רם.

איתן כבל: פריד, יושב-ראש איגוד מוניות, בבקשה.

<פריד אברהם: אדוני היושב-ראש, הבטחתי לך לא לחזור על דברים שאמרנו פעם שעברה.

<פריד אברהם: אתרכז רק בשניים-שלושה דברים מאוד מאוד חשובים.

<פריד אברהם: כדאי שתאזינו כיוון שכל המהלך הזה שאנחנו מצפים לו כל כך הרבה שנים מדבר על הארכה, מדבר על סובסידיה, מדבר על רב קו והוא מדבר על ההמרה.

<פריד אברהם: שמעתי את דבריך ושל החברים הנכבדים שמדברים שהגישו הצעת חוק שאגב עדיין לא קיבלנו אותה עדיין, שמדברים גם על נושא ההמרה.

<פריד אברהם: אנחנו על נושא ההמרה - - -

איתן כבל: לא על המרה, לא, לא.

איתן כבל: אדוני כבר מתקדם על דבר שלא נאמר.

איתן כבל: אמרתי - ההמרה זה סיפור.

איתן כבל: זה החוק הזה, ויש משרד התחבורה שביקש שזה יהיה חלק מהחוק.

איתן כבל: אמרתי שלפני שעות ספורות התקבלו דברי ההסבר.

איתן כבל: עד לרגע זה לא התקבל הנוסח בפני אף אחד מהגורמים – זה דבר אחד.

איתן כבל: נושא הרב קו – יש הצעת חוק ממשלתית שאליה גם צורפה הצעת חוק פרטית של חבר הכנסת אייכלר וכבר קבענו שיהיה דיון בנפרד.

איתן כבל: זה מתחבר פה.

איתן כבל: פשוט אמרתי את זה מכיוון שנושא הרב קו הוא נושא מאוד מרכזי.

<פריד אברהם: אז אתחבר למה שאמרת, אדוני היושב-ראש.

<פריד אברהם: כאן נמצאים נציגיהם של כ-50 תאגידי מוניות שירות שפעלו היסטורית.

<פריד אברהם: על זה אין ויכוח בכלל.

<פריד אברהם: כל אחד יוכיח לך כמה היסטורית.

<פריד אברהם: חלקם פועלים.

<פריד אברהם: התמזל מזלם של חלק, ועיננו לא צרה, אפילו נהנינו מהעניין, שהיו באזורים מסוימים, נהנו מאוד, אכלו מאוד, ולבריאות להם.

<פריד אברהם: אבל רצינו גם אנחנו.

<פריד אברהם: לכן, רצינו גם את הרב קו ורצינו גם - - - היום כאשר אתם באים לדבר על הארכה, עם כל הכבוד, ומה עם 40 תאגידים ששברו את הראש, שהמטרוניות הרגה אותם וסובסידיה הרגה אותם, ועוד כמה דברים, ונתנו את דעתם?

<פריד אברהם: אני מצהיר פה חד-משמעית בשם 40 תאגידים, לא 8, לא 6, שהם רוצים להמשיך, ובצדק.

<פריד אברהם: אתם רוצים פקודת מעבר?

<פריד אברהם: שנה אחת.

<פריד אברהם: היתר – תנו לכולם מכרזים.

<פריד אברהם: אין מצב אחד שבו אחד מאשדוד שהוא מכר את הבית שלו כדי לשרוד, או מאשקלון או מהצפון, הוא יראה איך אותם תאגידים יקבלו עוד הארכה ועוד הארכה וסובסידיה, ואנחנו רוצים, ולנו לא נותנים את הדבר המינימלי, את אותה המרה שאתה לא רוצה לדבר עליה.

<פריד אברהם: אנא ממך, תאריך בשנה - אין לנו בעיה.

<פריד אברהם: אבל שייצאו מכרזים לכולם.

איתן כבל: תודה, פריד.

<קריאות: - - -

איתן כבל: קודם כל, אני שמח על האחדות.

איתן כבל: אחדות היא תמיד דבר טוב.

איתן כבל: אנחנו מנסים להנחיל את זה מפה לכל אזרחי ישראל.

איתן כבל: די, חאלס - בורה.

איתן כבל: חברים, אני יכול גם להשבית.

איתן כבל: נהגים שמושבתים ישבו בחוץ.

איתן כבל: חברים, צופים בנו באינטרנט.

איתן כבל: כותב כאן צופה כך: ההוא מאבו סנאן שיש לו שם – זה הייתם שדיבר - ואני לא רוצה לכתוב מה הוא אמר, הוא אמר שאתה בעדינות לא דייקת.

איתן כבל: הוא אמר את זה קצת יותר בצורה בוטה.

איתן כבל: יכול להיות שהוא בכלל נהג אוטובוס, אני רק מקריא.

איתן כבל: הוא אומר כך: יש נוסעים באוטובוסים, בעיקר בקווים ישירים.

איתן כבל: הוא כותב: יש בעיה בקו אחד שבקושי נוסעים בו כי הוא עובר בכמה יישובים, והוא עוצר בדרך בקו מתפתל.

איתן כבל: אם מישהו צופה בנו ומבקש שנקריא, אנחנו לא נעמוד מנגד.

איתן כבל: אם יש צופים נוספים ש - - -

יעקב פרי: תקריא אם יש גם מחמאות.

איתן כבל: ודאי.

איתן כבל: אבל אתה מבין שהייתי עדין.

איתן כבל: לא אמרתי את הכול.

עיסאווי פריג': איתן, בהמשך אני מבקש לדעת כמה תחנות שירות יש בסך הכול במדינה.

יעקב פרי: 52.

דוד ביטן: 28.

עיסאווי פריג': אני שומע 52.

דוד ביטן: 51.

עבד אל חכים חאג' יחיא: מה, אתה שולף?

עבד אל חכים חאג' יחיא: אתה לא חייב לענות.

איתן כבל: הם גם כתבו לנו את זה.

איתן כבל: חאג' יחיא, בבקשה.

עבד אל חכים חאג' יחיא: כבוד היושב-ראש, כבוד יושב-ראש הקואליציה, חברים, יש הסכמה מצד כל הגורמים לחשיבות של המשך קיומם של מוניות השירות.

עבד אל חכים חאג' יחיא: על זה יש הסכמה והוויכוח הוא מי ייהנה יותר ומי יפסיד יותר, זה כל הוויכוח.

עבד אל חכים חאג' יחיא: אתחיל עם האוכלוסייה הערבית או החברה הערבית.

עבד אל חכים חאג' יחיא: היישובים שלנו ברובם או שאין תחבורה ציבורית או שהיא לא מספקת.

עבד אל חכים חאג' יחיא: לא מספקת – הכוונה בתדירות האוטובוסים.

עבד אל חכים חאג' יחיא: ואז או שאתה צריך להתאים את עצמך לשני אוטובוסים שעוברים ביום, ולא משנה מה יקבעו לך ומתי ואיך כי לפעמים אתה יוצא לבדיקה בבית חולים, בקופת חולים, לביטוח לאומי, למס הכנסה, כל המוסדות, ואתה לא תמצא אלא אם תלך ותחכה אולי שעתיים-שלוש עד שהתור שלך מגיע כי זה הזמן של האוטובוס.

עבד אל חכים חאג' יחיא: לכן, יש חשיבות גדולה מאוד לקיומן של מוניות השירות, במיוחד לאוכלוסייה הערבית.

עבד אל חכים חאג' יחיא: שנית, עניין הרב קו.

עבד אל חכים חאג' יחיא: לפני שלושה חודשים הייתי באיסטנבול.

עבד אל חכים חאג' יחיא: יש את הרב קו שזה למונית, לאוטובוס וגם לרכבת התחתית.

עבד אל חכים חאג' יחיא: יש לך את הכרטיס, אתה טוען את הכרטיס ואתה נכנס לתחבורה ציבורית איפה שאתה רוצה.

עבד אל חכים חאג' יחיא: הרב קו הזה יכול לעזור לך ואתה נהנה ממנו.

עבד אל חכים חאג' יחיא: היום אנחנו לא רוצים שיהיה רב קו.

עבד אל חכים חאג' יחיא: וזו דעתי, שמי שייכנס למונית, למונית תהיה אפשרות לקחת יותר נוסעים, אבל ההפרש הוא על חשבונו כי מי שירצה לעלות למונית הוא ירצה לעלות לפי המחיר של הרב קו שהוא עולה לאוטובוס.

עבד אל חכים חאג' יחיא: אז זה לא יכול להתאפשר אם לא עושים סובסידיה מסוימת או שיטה מסוימת שהמונית תיקח גם את המחיר שלו בזה שהוא מסיע את האנשים במונית כי המונית יכולה לפתור בעיות גם של לוחות זמנים ושל החיים היום יומיים של האנשים.

עבד אל חכים חאג' יחיא: לכן, בלי לעשות את התוספת הזו של הרב קו, אנחנו אפילו אם מאריכים ולא מאריכים והמרה ולא המרה, כל הסיפור הזה, אנחנו פשוט נחסל את הענף הזה שכולנו מסכימים שזה חשוב.

עבד אל חכים חאג' יחיא: דיברו על ההגדלה ויושב-ראש הוועדה דיבר אם זה לא נוח ונוח העניין של הגדלת מספר המושבים מ-10 ל-13.

עבד אל חכים חאג' יחיא: הרי גם השר הסכים שזה חשוב, גם אנשי משרד התחבורה.

עבד אל חכים חאג' יחיא: התשובה שקיבלנו שיש מחלקת הרכב של משרד התחבורה שתבדוק אם זה מתאפשר או לא מתאפשר.

עבד אל חכים חאג' יחיא: אנחנו דנים מבלי לקבל עדיין את העמדה שלכם במשרד התחבורה אם זה מתאפשר או לא מתאפשר.

עבד אל חכים חאג' יחיא: בחוק שמוגש לנו יש כותרות שאין להם הסברים, עניין ההמרה וכל מה שיש.

עבד אל חכים חאג' יחיא: לדעתי, אנחנו צריכים ללכת לכיוון של הארכת המצב הקיים לתקופה קצובה, שישה חודשים, שנה, ולהכין את החוק כמו שצריך כך שלא נצטרך להגיע למצב שהחוק לא מושלם ונתחיל להביא תקנות ולתקן, ואז גם תוקעים את ההמשך של הביצוע שלו והביצוע ייצא צולע.

עבד אל חכים חאג' יחיא: אנחנו לא רוצה שזה ייצא צולע.

עבד אל חכים חאג' יחיא: עניין של ההמרה, עניין של פיצוי, עניין של הכנסת שחקנים חדשים.

עבד אל חכים חאג' יחיא: אמרתי בכל מיני ישיבות בנושאים שונים שמבחינתי התחרות היא לא מקודשת.

עבד אל חכים חאג' יחיא: התחרות היא אמצעי כדי להגיע למטרה טובה, היא לא מקודשת.

עבד אל חכים חאג' יחיא: אנחנו לא נפעל ונעשה שינויים כדי שתהיה תחרות.

עבד אל חכים חאג' יחיא: אם התחרות לא תשיג את המטרה אנחנו לא צריכים אותה.

עבד אל חכים חאג' יחיא: תודה רבה.

איתן כבל: תודה, אדוני.

עיסאווי פריג': מה הסדר בחקיקה, אדוני?

עיסאווי פריג': אנחנו לא מסיימים היום.

איתן כבל: גם אם נורא נורא רצית.

איתן כבל: חברים, בקצרה.

איתן כבל: אני מבקש שוב לא לחזור.

איתן כבל: יהודה אסולין, בבקשה.

<יהודה אסולין: אדוני היושב-ראש, חברי הכנסת, עמיתי לעבודה ולמקצוע, שמי אסולין יהודה, נציג מוניות הגיבורים.

<יהודה אסולין: בשנים האחרונות חלה התפתחות אדירה, הקדמה הגיע לפריפריה הדרומית, תגברו את קווי האוטובוסים, הקימו והרחיבו כבישים, ולצד כל אלה הקימו מערך רכבות מרשים שמקצר את המרחק בין הפריפריה למרכז.

<יהודה אסולין: אנו מברכים על הקדמה, אך בעת הקדמה נדמה כי משרד התחבורה נוטה לשכוח אותנו מאחור.

<יהודה אסולין: המצב הביטחוני הרעוע באזורנו, מתן נסיעות חינם ברכבת ישראל במשך שלוש שנים, תגבור מערך האוטובוסים תוך מתן סבסוד לתאגידים כמו: אגד, דן, מטרופולין ודומותיה ללא סבסוד דומה ולחברי, חנקו אותנו.

<יהודה אסולין: לראיה, ניתן להתייחס למספר המוניות שנותרו בשלושת התאגידים הגדולים בפריפריה הדרומית.

<יהודה אסולין: מוניות אייל התחילו ב-70 מוניות, כיום נשארו 15.

<יהודה אסולין: מוניות הגיבורים התחילו ב-20, נותרו 3.

<יהודה אסולין: בתאגיד מוניות מרכז אשקלון התחילו ב-25, נשארו 6.

<יהודה אסולין: בשנים האחרונות העץ הנדיב – נתנו את כל מה שהיה לנו עד שלא נותר דבר.

<יהודה אסולין: נותרנו מדממים, נאבקים על הפרנסה עבור ילדנו.

<יהודה אסולין: במצב בו משרד התחבורה מסבסד את תאגידי הענק, מסבסד את הרכבת, אין לנו סיכוי ושום רפורמה לא תועיל.

<יהודה אסולין: שום קו שייפתח לא יאפשר לנו להתפרנס בכבוד.

<יהודה אסולין: תחרותנו אבודה מראש.

<יהודה אסולין: רציתי לשאול עוד שאלה את דרור.

<יהודה אסולין: בישיבה הקודמת הוא אמר שהוא רוצה לפתוח קווים חדשים.

<יהודה אסולין: האם בתוך הקווים החדשים נכללים גם הקווים הפנימיים בבאר שבע?

<יהודה אסולין: אם כן, אנחנו נתקדם.

<יהודה אסולין: אם לא, אין לנו מה להיות.

<יהודה אסולין: אנחנו רוצים המרה.

איתן כבל: תודה, אדוני.

איתן כבל: רפי לנקרי, בבקשה.

<רפי לנקרי: שלום, אני מייצג את התאגדות מוניות השירות.

<קריאה: הפעילות.

<רפי לנקרי: הפעילות, כן.

עיסאווי פריג': מה זה "פעילות"?

עיסאווי פריג': מה אתם מבלבלים אותי?

<קריאות: מה זה הדבר הזה?

<קריאות: גם אני פעיל והוא לא מייצג אותי.

<קריאות: אלה אנשים עניים שאין להם מומחים, אין להם כלום.

חמד עמאר: מה זה פעיל ומה זה לא פעיל?

<קריאה: פעילות זה אלה שעובדות עד עכשיו, ואלה שמתו כבר מזמן זה אלו שעשו אוונטה עם הרישיונות ורוצות לחלוב, לא כמו אלה אשקלון שעובדים ורוצים המרה, בצדק.

<קריאה: אלה שמתו ומ-2005 התחילו לסחור ולעשות אוונטות עם הרישיונות, בגלל זה אנחנו קמנו להם – הפעילות שעובדות.

עיסאווי פריג': יש כאלה שעושים אוונטה כאן בוועדה?

<קריאה: או, או, או.

<קריאה: אלה שרוצים את ההמרה.

<רפי לנקרי: רבותי, ביקשו ממני לעבור על החומר וביקשו ממני לבוא ולומר איך הדברים נראים ומה עושים.

<רפי לנקרי: אני רוצה לומר לכם אחרי שעברתי על החומר, החומר שבפני הוועדה הוא חומר חסר, וזה בצורה מכוונת.

<רפי לנקרי: אתן לכם שלוש דוגמאות שתראו את זה.

<רפי לנקרי: נותנים נייר של הממ"מ שאלה אנשים טובים שמכינים ניירות על סמך הנתונים שנותנים להם.

<רפי לנקרי: משרד האוצר יודע שהתוצאות לא נכונות ולא מגיש לכם נייר שמתקן את זה.

<רפי לנקרי: ולמה אני מתכוון?

<רפי לנקרי: כתוב שם שעלות של הסובסידיות היא 356 מיליון שקל, ומשרד האוצר יודע שזה לא כך.

<רפי לנקרי: לפי החישובים שלי זה הרבה פחות מ-100 מיליון.

<רפי לנקרי: למה?

<רפי לנקרי: אם זה לא נכון אז תגיד בתורך מה לא נכון.

<רפי לנקרי: משרד האוצר יודע שמספר המוניות הוא לא 1,400, משרד האוצר יודע כי בהצעת התקציב של משרד התחבורה שמכינים אותה יחד עם משרד האוצר כתוב שם שהיום כבר זה 1,100 מוניות, ואנחנו אומרים לכם לפי מידע שלנו שזה כבר עומד על 900.

איתן כבל: רפי, אלו נתונים שגדולים עלינו.

<קריאה: - - - ואתה חושב ששאר המוניות לא ירצו לעבוד?

<קריאה: אלה שגססו ומתו לא ירצו לעבוד?

<רפי לנקרי: איך לא נותנים לכם נתונים כאלה?

<רפי לנקרי: חייבים לתת לכם נתונים כאלו.

<רפי לנקרי: אתן לך עוד דוגמה כדי שתבין כמה דברים לא מונחים בפני הוועדה.

איתן כבל: חברים, בכל הכבוד, לא הקמתי פה מסלול של תחבורה ציבורית – כל אחד הולך וחוזר, די.

איתן כבל: אדוני, אני רק רוצה לומר לך שעוד לא פתחתנו את הדיון ועכשיו אתה יורד לנו לרזולוציות?

<רפי לנקרי: לא, זה לא רזולוציות.

איתן כבל: אדוני, אותנו לא שכרו שירותי המוניות הפעילות כדי שניתן את התשובות.

איתן כבל: אנחנו עדיין לא התכוננו.

איתן כבל: בשלב הזה, זה מלאה קצת.

איתן כבל: אתה כבר נכנס אתנו לרזולוציות שהן לא ממן העניין.

איתן כבל: כל מה שאתה אומר לי עכשיו זה עץ נפל ביער.

<רפי לנקרי: אדוני, אני אומר שזה לא עץ נפל ביער אלא זה היער, ומהסיבה הפשוטה – שמספר המוניות יורד מ-2,300 ל-1,100, ואנחנו כבר יודעים שזה מגיע ל-900, ואנחנו נמתין לוועדות שב-2015 - - -

עיסאווי פריג': למה ירד?

<רפי לנקרי: מכמה סיבות, וזו בדיוק הנקודה.

<רפי לנקרי: אבל הסיפור של הרב קו היום, אם לא מתקנים אותו ואם לא פועלים, וקודם אמרו: החיפזון מהשטן, אבל פה כן צריך למהר, אם לא נפעל מהר אז כבר לא יוכלו להמשיך.

איתן כבל: תודה.

<רפי לנקרי: אני רוצה עוד שני משפטים, ברשותך.

<רפי לנקרי: שואלים ממשרד האוצר למה המוניות הפעילות מדברות על תחרות, על הרפורמה וכו' שהם רוצים ישאירו להם עוד כמה שנים - אם זה לא רווחי, תפסיקו.

<רפי לנקרי: התשובה היא שהם פשוט לא מבינים שמדובר באנשים שזו הפרנסה שלהם, אין להם פרנסה אחרת.

<רפי לנקרי: ככה לא מתייחסים לאנשים.

<רפי לנקרי: גם אם הרווחיות היא מאוד נמוכה הם ממשיכים לעבוד כי זה מה שיש להם, אין להם משהו אחר.

איתן כבל: תודה.

איתן כבל: גבי צלקה, מוניות מרכז אשקלון, בבקשה.

<גבי צלקה: שלום לכולם, שלום לכבוד היושב-ראש, שלום לחברי הוועדה, אנחנו ממוניות אשקלון.

<גבי צלקה: אגב, אנחנו עדיין פעילים.

<גבי צלקה: נכון, היינו קרוב ל-40 מוניות, נשארנו תשע מוניות.

<גבי צלקה: מה לעשות, המצב הביא אותנו לכך.

<גבי צלקה: זה לא שאנחנו רצינו בזה.

<גבי צלקה: להיפך, רצינו וציפינו לגדול.

<גבי צלקה: בזמנו אפילו קנינו רישיונות.

<גבי צלקה: חשבנו על העתיד איך להתפתח ולהתקדם, איך להביא מוניות שירות פנימיים בתוך אשקלון.

<גבי צלקה: לא ייתכן של-150,000 תושבים בתוך אשקלון לא יהיה שירות פנימי, לא ייתכן.

<גבי צלקה: במשך עשר שנים כל פעם דוחים אותנו: אין רפורמה כרגע, תחכו, תחכו, תחכו.

<גבי צלקה: כמה אנחנו יכולים לחכות?

<גבי צלקה: אנשים קרסו, משפחות קרסו.

<גבי צלקה: אתם באים ומאריכים לעוד שלוש שנים?

<גבי צלקה: על מה להאריך שלוש שנים?

<גבי צלקה: שש שנים האריכו, שש שנים מ-2010, ועוד שנה ועוד שנה ועוד שנה.

<גבי צלקה: אתם מדברים על שלוש שנים הסתגלות?

<גבי צלקה: איזה הסתגלות?

<גבי צלקה: איזה נעליים?

<גבי צלקה: תוציאו קווים חדשים.

<גבי צלקה: אתם לא רוצים לתת המרה?

<גבי צלקה: - ואני לא יודע אם אתם בעד המרה, נגד המרה – תוציאו מכרזים לקווים חדשים וגם לקווים הקיימים.

<גבי צלקה: למה לא?

<גבי צלקה: למה לא?

<גבי צלקה: עוד דבר, יש לי כל כך הרבה דברים.

<גבי צלקה: אני נשבע לך.

<גבי צלקה: כבל, אם היה לך זמן לשמוע אותי היית אומר: וואלה, הבן אדם הזה באמת.

<גבי צלקה: לגבי רב קו - לא ישיבה אחת ולא שתיים ישבנו עם משרד - - -

איתן כבל: לא, רב קו כבר דיברנו.

איתן כבל: צלקה, סליחה – עזוב.

איתן כבל: הרב קו - דיברנו.

איתן כבל: אני ביקשתי לא לחזור.

איתן כבל: יש קונצנזוס סביב העניין.

איתן כבל: חבל סתם עכשיו, אתה עלול לקלקל.

איתן כבל: יש לך עוד משהו חשוב שרצית להגיד?

<גבי צלקה: כן.

<גבי צלקה: למשל, הקו של אשקלון-תל-אביב, איך אני יכול להתמודד במחיר הזה?

<גבי צלקה: חופשי-חודשי עולה לבן-אדם 354 שקל כל החודש.

<גבי צלקה: בממוצע יומי עולה לו 10 שקל הלוך-חזור, כולל רכבות, כולל שירות פנימי בתוך העיר.

<גבי צלקה: איך אני יכול להתמודד עם זה?

<גבי צלקה: חבר'ה, אני לא יכול לשרוד.

<גבי צלקה: גם 4, 5 – אין לכם זכות קיום.

<קריאה: אנחנו משלמים 280,000 שקל על רכב.

<גבי צלקה: איתן, לגבי 13 מקומות - אתה חייב לקדם את זה.

<גבי צלקה: אם לא, משרד התחבורה ימסמס את זה.

<גבי צלקה: אני אומר לך, הוא לא יקדם את זה בשום אופן אם אתה לא תיתן יד בעניין.

איתן כבל: תודה, צלקה יקירי.

איתן כבל: שוקי שדה, מנכ"ל ארגון חברת ההסעה בישראל, בבקשה.

איתן כבל: אחריו - ויקטור.

<שוקי שדה: כבוד היושב-ראש, אני רוצה לומר כמה מילים לגבי התהליך שמתבצע כאן לעומת חברות ההסעה הקיימות בשטח.

<שוקי שדה: לדוגמה, מדברים על 13 מקומות.

<שוקי שדה: 13 מקומות - אני רוצה להבהיר כאן חד-משמעי שאוטובוס זעיר ציבורי בנוהלים ובתקנות מופיע משמונה מקומות.

<שוקי שדה: כלומר, בזמנו התפשרו על 10.

<שוקי שדה: להעלות את זה ל-13 מקומות, המצב מביא שזה הופך לאוטובוס זעיר ציבורי.

איתן כבל: כולם יצטרפו לאיגוד שלך.

<שוקי שדה: אם זה אוטובוס זעיר ציבורי, אנחנו עם האוטובוסים הזעירים שלנו רוצים להיכנס להיות בקווי שירות.

<שוקי שדה: רוצים לעשות את אותה פעילות.

<קריאות: - - -

איתן כבל: חברים, כל אחד בוכה כאן מאיפה שכואב לו.

איתן כבל: זה לגיטימי.

<אורי חי: הוא משלם - - - ?

איתן כבל: עזוב עכשיו.

איתן כבל: אני שואל את אדוני, הוא קיבל אישור עכשיו?

איתן כבל: הוא בסך הכול אומר את מה שכואב לו.

איתן כבל: מותר לו.

איתן כבל: אורי, נשמה, אני הפרעתי לך?

<אורי חי: לא.

איתן כבל: אתה מפריע לי כל הזמן.

<שוקי שדה: אנחנו לא הבאנו פה צוות כזה גדול כמו המוניות על מנת להגיד מה הבעיות המעמיקות של חברות ההסעה.

<שוקי שדה: אבל חברות ההסעה בעיקרון הן בבעיות חמורות מאוד היום בתהליך, וכבוד היושב-ראש מכיר את העניין ויודע גם את הנושא מקרוב.

<קריאות: - - -

איתן כבל: חברים יקרים, אני רוצה להבהיר לכם.

איתן כבל: זה לא ויכוח עכשיו בתוך הבית שאתה עונה ואשתך עונה ואתה עונה לה והיא עונה.

<קריאה: אני לא עונה לה.

איתן כבל: אז אני מציע שתפנים את זה מהבית.

איתן כבל: אתה פה מרגיש חופשי?

איילת נחמיאס ורבין: איתן, בתור חברת הכנסת היחידה פה אני רוצה להגיד לך שאני מאוד מעריכה את האיש.

איילת נחמיאס ורבין: איש נבון, יודע ספר.

<אייל דהרי: איתן, הדיון שאתה מנהל פה היום הוא לא על חברות ההסעה, הוא על מוניות השירות.

<אייל דהרי: אני אייל דהרי מקו 4, 5.

איתן כבל: אייל, פה זה לא תוכנית שבה כל אחד בא ומספר, ומישהו אחר אומר פה משהו.

איתן כבל: זה לא עובד כך.

איתן כבל: הבן אדם עומד בראש ארגון והוא רואה את עצמו או חש כמי שעלול להיפגע.

איתן כבל: זה לא אומר שדעתו תתקבל, זה לא אומר דבר וחצי דבר.

איתן כבל: אבל אני נלחם על זכותו, בדיוק כמו שהיה יכול להיות מצב שהדיון כאן שהתקיים היה על נושא רכבי ההסעה והיו מגיעים נציגים המוניות לומר את דעתם ולהזהיר איפה הם עשויים להיפגע אם תתקבלנה הדרישות.

איתן כבל: לכן, אייל דהרי, נגמר הסיפור.

איתן כבל: אתה לא מגיב על שום דבר.

<אייל דהרי: להגיב לו אחר כך, בסדר?

איתן כבל: אתה משרד התחבורה?

<אייל דהרי: לא, לא.

<שוקי שדה: כבוד היושב-ראש, בהמשך לעניין הזה אני חושב שנושא 13 המקומות פוגע קשות בעניין שלנו בחברות ההסעה, דבר שפוגע במערך ההיסעים עצמו.

<שוקי שדה: אנחנו היינו מבקשים לא לאשר את הדבר הזה כגורם משפיע לטובתנו.

<קריאה: אבל איך זה פוגע?

<קריאה: איך זה פוגע?

איתן כבל: די, די.

איתן כבל: סליחה, אתה מהנדס שלו עכשיו?

איתן כבל: ביקשתי ממך?

איתן כבל: מה כל כך מסובך להבין שהוא מרגיש שמטה לחמו עלול להיפגע?

איתן כבל: אל תענה לי.

איתן כבל: סלח לי, זה לא לעניין בכלל.

איתן כבל: זה זכותו להגיד.

איתן כבל: אנחנו אלה שצריכים אחרי זה להחליט על-פי ההתייעצות המקצועית יחד עם משרד התחבורה.

איתן כבל: מה זה?

איתן כבל: האם אני יושב עכשיו במונית ומנהל איתך שיחה?

איתן כבל: אתה אומר לי, אני עונה לך, הוא אומר לי, אני עונה לו?

איתן כבל: זה לא עובד כך.

איתן כבל: בבקשה.

<שוקי שדה: דבר נוסף, לגבי התקופה שדיברו - אני מכבד מאוד את האנשים האלה, חברים טובים שלי.

<שוקי שדה: אבל לגבי הנושא של השלוש שנים, שש שנים - אני בהחלט רוצה לבוא ולומר ששלוש שנים ושש שנים זה הכבדה.

<שוקי שדה: ראשית, אני לא יודע איך זה לגבי החוק כי אני חושב שיש אפשרות להגיש על זה בג"צ.

<שוקי שדה: אבל מעבר לזה, אני בהחלט רוצה לומר שהתקופה הזו היא תקופה שאנחנו רוצים להשתתף במכרזים ברגע שהם ייצאו, והתקופה הזו, מבחינתנו, היא תקופה משמעותית אם זה יתחבר לכיוון של שלוש שנים ושש שנים מעבר.

<שוקי שדה: תודה רבה.

איתן כבל: אתה חוזר על דברים שאמרת בפעם הקודמת וביקשתי לא.

איתן כבל: שוקי, תודה.

איתן כבל: שמו רועי והוא כותב:

איתן כבל: חברי ועדת הכלכלה, אני צופה בכם כרגע דרך האינטרנט.

איתן כבל: ברצוני לשאול אתכם מדוע לא מוכנס כרטיס הרב קוי בהצעת החוק הנ"ל.

איתן כבל: אני בתור נוסע בתחבורה הציבורית דואג להשאיר את הרכב שלי בבית כדי להשתמש בתחבורה הציבורית כפי שהממשלה מעודדת.

איתן כבל: רוצה לעלות למוניות השירות אך הן לא מקבלות רב קו.

איתן כבל: מדוע מסבסדים רק את חברות האוטובוסים?

איתן כבל: נוסעים כמוני ימשיכו לא לעלות למוניות השירות כל עוד אין רב קו.

איתן כבל: מצפה מחברי הוועדה לבקש להאריך את החוק הקיים ולדון לעומק בהצעת החוק ולשפר אותה לטובת אזרחי מדינת ישראל.

איתן כבל: בתודה, רועי דוידי, תושב מודאג.

איתן כבל: רועי, תודה.

איתן כבל: כפי שהודעתי, אני חוזר ואומר לו, הוועדה תקדם את הצעת החוק בנושא הרב קו ותשקול לכלול בהסדר גם את המוניות.

איילת נחמיאס ורבין: ורב קו אישי כמובן.

איתן כבל: אני עוד לא פותח את זה.

איתן כבל: למה לי עכשיו?

איתן כבל: ויקטור אררה, אל תלאה אותנו עם דברים קודמים, אלא אם כן יש לך שיפור דרמטי.

<ויקטור אררה: יש לי שלוש הערות להיגיון הפשוט, לא טכנולוגיות.

<ויקטור אררה: אדוני היושב-ראש, למה אנחנו פה?

<ויקטור אררה: כי יש משבר במוניות השירות משנת 2010.

<ויקטור אררה: המשבר הוא שהנוסעים מפסיקים לעלות למונית, וזה כבר לא כלכלי.

<ויקטור אררה: התשובה של משרד התחבורה ומשרד האוצר היא שעושים רפורמה.

<ויקטור אררה: הרפורמה – מוציאים קווים לתחרות.

<ויקטור אררה: מה זה יעזור?

<ויקטור אררה: אם זה לא כלכלי, אז גם מי שיזכה במכרזים זה לא יהיה כלכלי.

<ויקטור אררה: מה עשינו?

<ויקטור אררה: זה חלם הדבר הזה – זו הערה ראשונה.

<ויקטור אררה: הערה שנייה, לא רוצים סובסידיה למוניות השירות.

<ויקטור אררה: הסובסידיה היא הנחה שהנוסע מקבל על הרב קו, ורוצים שבמונית, במקום לשלם במזומן הוא יוכל לשלם עם הרב קו.

<ויקטור אררה: אולי זה יגדיל את מספר הנוסעים.

<ויקטור אררה: הערה אחרונה - מה החלופה?

<ויקטור אררה: אם ענף המוניות מצטמצם או מתחסל כל הנוסעים שנוסעים היום במוניות שירות יעברו לאוטובוסים, יעברו לרכבות.

<ויקטור אררה: והיות ולפי משרד התחבורה זה לא קהל שבוי, חלק ייקח את הרכב הפרטי.

<ויקטור אררה: מה עשינו?

<ויקטור אררה: זה לא שעכשיו זה תוספת סובסידיה.

<ויקטור אררה: בכל מקרה תהיה הסובסידיה.

<ויקטור אררה: אם זה סובסידיה למוניות השירות לפי החישוב שלנו זה פחות מ-20% מהסובסידיה הקיימת היום לאוטובוסים, לרכבות, כי זה רק ההנחות של הרב קו, לא קילומטראז' ולא סובסידיה תפעולית ולא שום דבר.

איתן כבל: ויקטור, תודה - דברי טעם.

איתן כבל: אצלנו בישיבה היו אומרים: הרי ממה נפשך?

איתן כבל: הרי יש פה איזה סוג של דיסוננס.

איתן כבל: מצד אחד, משרד התחבורה, המדינה, שיפרה בצורה מאוד מאוד משמעותית את תנועת האוטובוסים, וזה מצב שגם פגע במירכאות.

איתן כבל: זה עניין של נקודת המוצא בה אתה יושב.

איתן כבל: כי מצד אחד, ניתנת לאזרחים אפשרות הרבה יותר גדולה, ועוד לא עסקתי בשאלות הנוגעות למגזר הערבי או כל מקומות שיש להם קושי בתדירות או דברים מסוג זה, אני מדבר בסך הכול הכולל.

איתן כבל: וצודק ויקטור אררה בעניין הזה.

איתן כבל: אם אנחנו לא ניתן את אותו מנוף שיאפשר להם להיות חלק מ-, כל השיח הזה הוא שיח שלא מחזיק מים בסופו של עניין כי בסוף צריך שתהיה היתכנות כלכלית.

איתן כבל: אם לא נייצר את ההיתכנות הכלכלית השוק ישחק את המשחק שלו כפי שהוא עושה את זה עד היום.

איתן כבל: באים חברי ועדת הכלכלה, ואני לא רוצה לדבר בשם כולם, אבל לפחות חלקם הגדול בא ואומר: חברים יקרים, מוניות שירות צריכות להיות חלק בלתי נפרד מהתמהיל של תחבורה ציבורית.

איתן כבל: אולי לא צריך לתת בדיוק את הסבסוד אחד לאחד שאוטובוסים מקבלים, אבל צריך לייצר איזשהו מקום להשארת הרכב בבית, כמו שכותב לנו רועי דוידי.

איתן כבל: בהן צדק אני אומר לכם שאם היתה לי תנועה כמו שצריך לכנסת - אין לי שום סיבה לנסוע שעה וחצי או שעה וארבעים.

איילת נחמיאס ורבין: איזה שעה וחצי?

איילת נחמיאס ורבין: אני מדברת איתך בבוקר כשאתה נוסע ואתה נוסע יותר משעה וחצי.

איילת נחמיאס ורבין: אני גם מדברת עם ביטן כשהוא בדרך והוא נוסע יותר משעה וחצי.

איתן כבל: בעיקרון, בימי הכנסת רוב הזמן אתה פה.

איתן כבל: אם יש לך את זה אז אתה יודע לתזמן את עצמך.

איתן כבל: מנאר איוב ממוניות כרמיאל, בבקשה.

איתן כבל: בקצרה, לא לחזור על הדברים.

איתן כבל: חברים, אנחנו כבר מתקדמים לסיום.

<מנאר איוב: שלום, אדוני היושב-ראש.

<מנאר איוב: עם כל הכבוד, דיברו פה פעילים, דיברו פה לא פעילים.

<מנאר איוב: אני עד היום פעיל ואני לא רואה את עצמי יכול להיות פעיל בעוד שבוע.

<מנאר איוב: גוססים וזה לא העניין של הרב קו.

<מנאר איוב: אנחנו נהפכנו בדיוק כמו בעלי צרכים מיוחדים שהולכים לביטוח לאומי.

<מנאר איוב: לא יעזור לי היום אם תפנה אותי לעבודה.

<מנאר איוב: היום אתה חייב לתת לי או רכב שיכול לקחת אותי לקופת חולים, או פיצוי, או קצבה, או משהו שאנח אוכל להגיע לאחד בינואר.

<מנאר איוב: הפנו פה לרכבות.

<מנאר איוב: רכב נוסעת בחינם שנה, ועוד חצי שנה יש לנו בכרמיאל.

<מנאר איוב: - - - תהיה עוד חצי שנה.

<מנאר איוב: מה אעשה במשך השנה?

<מנאר איוב: לפני פחות מעשר שנים היו לנו 54 מוניות.

<מנאר איוב: עד היום רשום אצלי 15, ובאחד לינואר לא יהיה לי חמש.

<מנאר איוב: אני ניסיתי לארגן 15 מוניות ובקושי אני יכול להגיע לחמש.

<מנאר איוב: מה יעשה לי עכשיו רב קו או סובסידיה?

<מנאר איוב: פשוט מאוד הפכנו לבעלי צרכים מיוחדים, זה תאגידי מוניות השירות.

<מנאר איוב: זה מה שאנחנו.

<מנאר איוב: חייבים, חייבים, לפצות.

<מנאר איוב: הנזק נגרם בגלל הרפורמה של משרד התחבורה שזה בסופו של דבר הממשלה, והם צריכים לדאוג לנו לפיצוי.

<מנאר איוב: לתת לנו טיפת אוויר וזה בדיוק פיצוי והמרה.

<מנאר איוב: תודה רבה לך.

איתן כבל: תודה, תודה.

<קריאה: כל הכבוד, מנאר.

איתן כבל: סמי ממוניות אבו סנאן, בקצרה.

<סמי אסעיד: קוראים לי סמי ואני מנהל מוניות אבו סנאן.

<סמי אסעיד: מפעיל שני קווי שירות מזה 40 שנה, אבוסנאן-עכו, שמכסה גם את הכפרים מכר ג'דיידה, כפר יאסיף, אבו סנאן, ירכא, ג'וליס, וגם מה שבדרך טל-אל ו- - -, וקו נהריה שמכסה גם את הקיבוצים, מושבים, כולל כפרים ערביים בדרך.

<סמי אסעיד: היום אי-אפשר להמשיך בתחרות הזו בסובסידיה שנותנים לאוטובוסים.

<סמי אסעיד: כאילו ממש המדינה נותנת להם כסף לחסל.

<סמי אסעיד: הם נהפכו להיות מחסל לאומי להרבה משפחות טובות שעבדו 40 שנה.

<סמי אסעיד: אני מתפלא על אלה שמדברים כל מיני דברים.

<סמי אסעיד: רב קו המדינה לא רצתה לתת, לא סובסידיה, לא כלום.

<סמי אסעיד: זה שמענו גם בפגישה האחרונה.

<סמי אסעיד: מה שאני חושב לנכון, לתת לנו, להריץ, ואני מבקש מכל חברי הכנסת שיושבים פה, את עניין ההמרה.

<סמי אסעיד: אחד שעבד 40 שנה והוא רוצה להמיר, הוא יכול להשתתף במכרז אחרי שנה.

<סמי אסעיד: להאריך שנה עד שיתארגנו למכרזים, ולקדם את עניין ההמרה כי עניין ההמרה יציל הרבה משפחות כי אנחנו רוצים להמשיך להפעיל גם אחר כך ובנסיבות מיוחדות להקים גם תחנות בערים והכול.

<סמי אסעיד: עניין ההמרה חשוב מאוד.

<סמי אסעיד: תודה.

איתן כבל: סמי, תודה.

איתן כבל: אטלן אלי, בבקשה בקצרה.

איתן כבל: חברים, אני כבר צריך לסיים.

איתן כבל: עוד חמש דקות, ואני רוצה שתיתנו התייחסות ממש קצרה, ואני אסכם.

<אליהו אטלן: אני אטלן אליהו ממוניות השירות בנתניה.

<אליהו אטלן: יש לי ארבע תחנות: בטייבה, בקלנסווה, צורן ונתניה-תל-אביב.

<אליהו אטלן: נכון להיום אני מפעיל חזק את נתניה-תל-אביב.

<אליהו אטלן: חסרות לי כ-20 מוניות להפעיל שם.

<אליהו אטלן: בשלוש התחנות יש לי מעל 30 רישיונות ואני בקושי יכול להפעיל עשר מוניות.

<אליהו אטלן: כשאני רוצה לחדש את הרישיון מבקשים ממני לפחות בכל תחנה שבע מוניות ואני לא יכול להפעיל שבע מוניות.

<אליהו אטלן: בתחנת נתניה שכל הזמן ביקשתי אם אפשר היה לעשות ניוד שאני יכול להפעיל מוניות - - -

איתן כבל: אי-אפשר לעשות ניוד?

איתן כבל: אוקי.

<קריאה: - - -

<קריאה: למה לא?

איתן כבל: חבר'ה, הוא ענה.

איתן כבל: אני מניח שהחוק היום בזה, - - -.

איתן כבל: זה לא אומר שאי-אפשר לשנות.

איתן כבל: נגמר, אתה יכול לשלוח לי באינטרנט ואני אקריא.

איתן כבל: בבקשה, תסיים.

<אליהו אטלן: לגבי הניוד – אני ביקשתי.

<אליהו אטלן: אני מקווה שבשנים הבאות כן אפשר יהיה לעשות את הניוד היות והמוניות שלנו, אנחנו מתקנים אותן בתל-אביב.

<אליהו אטלן: כדי לנסוע מנתניה לתל-אביב שזה 80 שקל סולר הלוך ושוב, - - -

איתן כבל: תודה, יקירי.

איתן כבל: אני חייב לסיים.

<אליהו אטלן: עוד דבר אחד, לגבי המוניות הפעילות והמוניות הלא פעילות – אני התקשרתי לשני הצדדים במשך כל השבוע כדי שלא תהיה לנו הבושה הזו שאני שומע אותה כל רגע: זה מוניות פעילות וזה מוניות לא פעילות.

<אליהו אטלן: אין דבר כזה מוניות פעילות ומוניות לא פעילות.

<קריאות: יש, יש.

<אליהו אטלן: פריד אברהם הוא יושב-ראש הארגון והוא נבחר - - -

<קריאה: תחזיר ללנגנטל ולכוכבא את הרישיונות שקנית אוונטה, תחזיר להם.

<אליהו אטלן: גם לפריד יש מוניות פעילות.

<אליהו אטלן: זה לא פייר וזה לא נכון לעשות את ההבדלים האלה.

איתן כבל: תודה.

<בן בדרי: בן בדרי, מנכ"ל ארגון מוניות השירות.

<קריאות: שאשא, מתחזה.

<בן בדרי: - - - אבל אני אגיד כזה דבר.

<בן בדרי: נזרק לאוויר בתחילת הדיון שהשר הגיש ל - - - לגבי המרה, וכאילו כולם היתממו כאילו לא היו.

<בן בדרי: אני רוצה להגיד לפרוטוקול פה שהנהלת הארגון- - -

איתן כבל: תגיד לנו וזה ייכנס גם לפרוטוקול.

<בן בדרי: אני מבקש שזה יהיה בפרוטוקול שאנחנו כהנהלת הארגון, ואני חושב שגם הנהלת הארגון של ההתאגדות, ישבו עם נציגי משרד התחבורה ונציגי משרד האוצר לגבי הנושא הזה לא ישיבה אחת ולא שתיים.

<בן בדרי: היו דיונים עם פקידות די בכירה.

<בן בדרי: אז לא להיתמם כאילו שזה נפל היום.

<בן בדרי: אנחנו במשך חודשים רבים וארוכים, גם אנחנו וגם ההתאגדות אני יודע שישבו עם הנציגים והיו דיונים ומשא-ומתן לכאן ולכאן.

איתן כבל: חברים יקרים, לא, אין.

<פריד אברהם: הצהרה מאוד חשובה.

<פריד אברהם: אני מצהיר - - -

איתן כבל: לא, לא, אדוני.

איתן כבל: שמעת אותי?

<פריד אברהם: אני אוהב אותך.

<פריד אברהם: אני מצהיר, מהיום אני לא יו"ר השירות.

<פריד אברהם: מהיום, הנה הצהרה.

<קריאה: אתה לא יושב-ראש, - - -

איתן כבל: אורי, אורי.

<קריאה: אתה השתתפת בהצבעה ובחרת אותו, מה זה?

<קריאה: יושב-ראש הוועדה, כל הסיפור – הם לא אומרים את האמת.

איתן כבל: אורי, אתה תצא החוצה.

<קריאה: אנשים מגעילים.

איתן כבל: אבי גזית, בקצרה.

<אבי גזית: אבי גזית, נציג מוניות השירות הפעילות ומנהל מוניות קווים 4, 5, תל-אביב.

<אבי גזית: כבוד היושב-ראש, ח"כים, אורחים נכבדים, לאחרונה עשינו פיילוט והורדנו את מחיר הנסיעה מ-6.5 שקל ל-5.90.

<אבי גזית: אנחנו עוצרים לנוסעים והנוסעים אומרים לנו: אני יכול לעלות עם הרב קו?

<אבי גזית: אני אומר: לא, כרגע עוד לא.

<אבי גזית: יש תוכנית לקדם את זה.

איתן כבל: אבי, אל תדבר על הרב קו.

איתן כבל: כבר טחנו אותו עד דק.

<אבי גזית: לגבי ה-13 מקומות – יש אישור - - -

איתן כבל: גם 13 מקומות נטחן עד דק.

<אבי גזית: אין לנו זכות קיום בלי הרב קו.

איתן כבל: גם זה נאמר.

איתן כבל: תודה.

איתן כבל: אחרונה מיטל להבי, בבקשה.

<מיטל להבי: תודה רבה, כבוד היושב-ראש.

<מיטל להבי: זה באמת דיון מאוד רציני.

<מיטל להבי: כל כך הרבה חברי כנסת משתתפים, ואני מסכימה עם רוב הדברים וכל הדברים שכמעט נאמרו.

איתן כבל: אל תחזרי על מה שאנחנו לא מסכימים.

<מיטל להבי: הדבר היחידי שאני רוצה להדגיש אותו זה המושג כדאיות כלכלית.

<מיטל להבי: המשרד קובע את הקווים, את הניוד, לא ניוד, את המחיר, את המסלולים, את הכול, ובסוף האנשים האלה צריכים להתקיים על כלכליות.

<מיטל להבי: בסופו של דבר, מה שאנחנו מגלים שאם קו לא כלכלי, סוגרים אותו.

<מיטל להבי: אתה יושב פה, אדוני, וחברי הכנסת יושבים פה, דווקא כדי לדאוג שקווים לא כלכליים במקומות לא רווחיים לאנשים שאין להם כסף, זה מה שיעבוד.

<מיטל להבי: ואם הכול פה יעבוד על כלכלי ולא כלכלי אנחנו איבדנו את מוניות השירות במקום שאנחנו צריכים לתת אותן, ואותי מעניין מה צריך לתת לציבור.

<מיטל להבי: קודם כל, צריך לדאוג שיהיו קווים חדשים גם במקומות לא רווחיים, ועל זה צריך לייצר את המנגנון הנכון כדי שזה יקרה.

<מיטל להבי: הדבר הנוסף הוא להעיר על מה שקרה בדה-מרקר שבוע שעבר.

<מיטל להבי: הכותרת היתה: 360 מיליון סובסידיה, ואז היה הסבר באותיות הקטנות: המחזור של המוניות - 292, על זה 23% סובסידיה.

<מיטל להבי: זה אומר 70 מיליון סובסידיה.

<מיטל להבי: 35 מיליון משתמשים זה 2 שקל סובסידיה לנוסע, ושלא יטעו אתכם כותרות עיתונים שכתובות לא נכון.

<מיטל להבי: גם לפי נתוני הממ"מ זה 2 שקל סובסידיה לנוסע, וזה 70 מיליון סובסידיה.

<מיטל להבי: תודה.

איתן כבל: תודה, יקירה.

איתן כבל: נציגי משרד האוצר, בבקשה.

איתן כבל: אלון, אני רוצה שתתייחס גם לפרסום שהיה היום בגלי צה"ל, אם יצא לך לשמוע.

דוד ביטן: זה ברור.

דוד ביטן: אנחנו לא נאשר את החוק הזה בלי רב קו ובלי סובסידיה של האוצר.

דוד ביטן: ( מחיאות כפיים )

איתן כבל: חברים יקרים, בינתיים הוא לא שר האוצר.

איתן כבל: הוא גם לא דומה לו.

<קריאות: אבל הוא כל יכול.

<בן בדרי: ביטן, מה עם המרה?

דוד ביטן: לא הביאו לנו את השיטה של המרה עדיין.

דוד ביטן: כשיביאו את ההמרה אז - - -

<אלון מסר: אתייחס בכמה משפטים כלליים.

<אלון מסר: מטרת הרפורמה היא לא רק לשמר את מוניות השירות, אלא להגדיל והכוונה שלנו אפילו להגיע להכפלה של הענף הזה.

<אלון מסר: זה אנחנו אומרים מהיום הראשון ואנחנו מסבירים את זה כל הזמן.

<אלון מסר: אנחנו ננסה להסביר את זה ברגע שתהיה לנו הזדמנות להציג את החוק ונתחיל להקריא את הסעיף.

<אלון מסר: הענף הזה לאורך השנים, הרגולציה שקיימת היום בחוק לא נתנה לו להתפתח.

<אלון מסר: כשאתה מכתיב לכולם בדיוק איך לעשות ומה לעשות, לפעמים הנוסעים עוברים ממקום למקום ואתה לא יכול לשנות את הקו, אז הוא נהיה לא כלכלי.

<אלון מסר: בדיוק בשיטות החדשות של המכרזים שאנחנו רוצים ללכת עליהם תהיה יותר גמישות לעשות את הדברים האלה, יותר שינויים לעשות - -

<בן בדרי: הוא נהיה לא כלכלי כי אין סובסידיות.

איתן כבל: אדוני, עוד פעם אחת ואני אוציא אותך.

<אלון מסר: - - מתוך כוונה שכן יש הרבה מקומות שבהם גם התחבורה הציבורית באוטובוסים, מה לעשות, היא לא ברמה הגבוהה ביותר שניתן כי גם כאן יש מגבלות תקציביות.

<אלון מסר: יש הרבה מקום למוניות שירות לתת שירות באזורים קיימים, אזורים חדשים, לתת שירות נוסף מעבר לרובד הקיים של האוטובוסים, וזה המטרה של הרפורמה.

<אלון מסר: צריך להגיד את זה, זה המטרה.

<אלון מסר: אתייחס, כבוד היושב-ראש, למה שציינת.

<אלון מסר: נושא ההמרה בקצרה או התייחסות לאנשים שעובדים היום בענף ורוצים להישאר בו - אנחנו חושבים, בשונה קצת מהמסמך שהוגש כנראה לוועדה, שבמידה ורוצים לעזור לנהגים עצמם צריך לוודא שמי שרוצה להישאר בענף הזה זה נהגים.

<אלון מסר: אני חושב שצריך לעזור למי שאין לו מספר ירוק שרוצה להישאר, שרוצה לרכוש מספר ירוק, ורק לו לתת הנחה מסוימת כדי שהוא יוכל להמשיך לפעול באופן עצמאי ולא להסתמך על אנשים שמחזיקים עשרות מספרים ואחרי זה רוצים לקבל עוד עשרות מספרים, ואף אחד מהם בסוף לא נוהג על ההגה.

<אלון מסר: לאנשים האלה אנחנו לא רואים סיבה לעזור, אלא לעזור לנהגים החלשים שבסוף באמת יושבים על ההגה ולא סוגרים את החודש.

<אלון מסר: ככל שיתקדם הדיון הזה אנחנו גם נציג את זה בצורה מפורטת כמובן ונשלח הכול לוועדה.

איתן כבל: אוקי.

איתן כבל: בבקשה, חוה.

<חוה ראובני: אני אתייחס לאספקט המשפטי של הרב קו בקצרה.

<חוה ראובני: רוב האנשים שאמרו פה רב קו, בעצם רב קו היה מילת קוד לסובסידיה.

<חוה ראובני: אני לא אתייחס לסובסידיות, זה לא תחום האחריות שלי.

<חוה ראובני: אני מבקשת להסביר שעצם השימוש ברב קו נושא בחובו משמעויות משפטיות כבדות.

<חוה ראובני: יש הצעת חוק של עשרים עמודים, מתוכם רק שלושה עמודים זה הגדרות, שאינם מדברים על אוטובוסים.

<חוה ראובני: הם מדברים על הכרטיסים, על מאגרי המידע, על זכויות נוסע, מרכז שירות ועל - - -.

<חוה ראובני: אי-אפשר לתלוש הסדר רב קו, לשים פה סעיף האומר: יהיה רב קו, ולנתק אותו מכל המכלול.

<חוה ראובני: זה יהיה הסדר ריק.

איתן כבל: בשביל זה חזרתי שלוש פעמים על העובדה שיש הצעת חוק שנדון בה בכובד ראש בצורה נפרדת שכל כולה הוא רב קו.

<חוה ראובני: לפיכך, הצעתנו היא שעצם הטכנולוגיה של כרטוס חכם במוניות השירות יידון כחלק מהדיון בהצעת חוק הרב קו.

איתן כבל: חוה, זה סתם.

איתן כבל: בתימנית אומרים: - - -.

איתן כבל: הכוונה – זה דיבור ארוך שלא מקדם.

איתן כבל: אני מכבד אותך, אבל הדיון עכשיו הוא לא דיון משפטי.

<חוה ראובני: בעניין של המדיניות וכו', אתן לדרור.

איתן כבל: בבקשה.

איתן כבל: שם ותפקיד, דרור.

<דרור גנון: דרור גנון, מנהל אגף בכיר תחבורה ציבורית.

<דרור גנון: אני לא רוצה לחזור פה על מה שנאמר וגם רוצים לסיים.

<דרור גנון: באופן כללי אנחנו חושבים ורואים ורוצים כן לראות את הענף.

<דרור גנון: אנחנו רואים בענף הזה כענף חשוב, ואנחנו כן רוצים גם להרחיב אותו ולהסדיר אותו.

<דרור גנון: וכן כל מטרת החקיקה הזו, ובכלל ההסדרה, באה מנקודת מבט, קודם כל, כלכלית שבה לאותם מפעילים יהיה כדאי להפעיל, ולנוסעים יהיה כדאי לנסוע ויהיה נכון להם לנסוע כי זה יהיה שירות אמין עם מידע לנוסעים, עם כל המרכיבים שאמורים גם לתמוך בנוסעים בכל מה שקשור להסעה עצמה - זה לגבי הרפורמה.

<דרור גנון: אז חבל כי אנחנו אמרנו את זה ואנחנו אומרים את זה פעם נוספת.

<דרור גנון: אין שום כוונה אחרת, אני חושב שזה צריך להיות ברור.

<דרור גנון: לגבי עניין ההמרה - אנחנו העברנו את הנייר אתמול אחרי שהוא עבר את כל הגורמים המקצועיים.

<דרור גנון: בכל זאת זה נייר שיש לו הרבה השלכות.

דוד ביטן: הוא הועבר גם למשרד האוצר והמשפטים?

<דרור גנון: הוא הועבר גם למשרד האוצר.

<דרור גנון: משרד המשפטים – הוועדה תעביר כי אנחנו קיבלנו פנייה מהוועדה והעברנו אותו כנגד הפנייה מהוועדה.

<לאה ורון: הוועדה כבר העבירה פנייה - - -

איתן כבל: יש גם נוסח?

<דרור גנון: לא, אין עדיין נוסח.

<חוה ראובני: העברתי למשרד המשפטים - - -

<קריאה: הוא לא מקובל עלינו.

דוד ביטן: לא מקובל על האוצר?

<הראלי מזרחי: ממש לא.

איתן כבל: לא מקובל על האוצר.

<דרור גנון: זו רק הצעה, ואנחנו נעמוד לרשותכם לכל הבהרה.

איתן כבל: תודה, דרור.

<רפי לנקרי: והאלמנט - - -

איתן כבל: אדוני, שום אלמנט.

איתן כבל: איזה אלמנט אתה רוצה להכניס פה?

איתן כבל: אדוני רואה חשבון, איזה אלמנט?

<רפי לנקרי: האלמנט של הזמן.

<רפי לנקרי: כל יום שעובר הם גוססים.

איתן כבל: עוד פעם אתה מכניס לי את האלמנט?

איתן כבל: הוא לא הבין.

איתן כבל: לא חשוב, ניסיתי שהוא יבין.

איתן כבל: הוא לא הבין.

איתן כבל: אני רוצה לסכם ברשותכם.

איתן כבל: קודם כל, אני רוצה ברכה גדולה לחבר הכנסת ביטן.

איתן כבל: עכשיו עלה מבזק בגלובוס.

איתן כבל: הוא קיבל במסגרת התקציב 40 מיליון שקל – ברכותנו.

איילת נחמיאס ורבין: אני אומרת לסובסידיה.

דוד ביטן: מה, אתה מאמין לכל מה שכתוב בעיתון?

עבד אל חכים חאג' יחיא: זה תוספת של 40 מיליון.

איילת נחמיאס ורבין: ביטן, איפה המעמד שלך?

איילת נחמיאס ורבין: המעמד שלך שווה לפחות 100 מיליון.

דוד ביטן: - - - קיבל 180 מיליון.

דוד ביטן: אבל זה לא קיבלנו.

דוד ביטן: זה הלך לפרויקטים חברתיים.

איילת נחמיאס ורבין: אז - - - סובסידיה לתחבורה ציבורית.

איתן כבל: דוד, 40 מיליון מ-180 - מעמדך איתן.

עבד אל חכים חאג' יחיא: איתן, הוא יתרום אותם לסבסד את הרב קו.

עבד אל חכים חאג' יחיא: אנחנו רוצים הצהרה.

עבד אל חכים חאג' יחיא: הוא יעביר אותם כסובסידיה למוניות השירות.

עבד אל חכים חאג' יחיא: 40 מיליון שלך יועברו סובסידיה למוניות?

עבד אל חכים חאג' יחיא: הוא מדבר חברתי והשאלה אם הוא יעביר אותם כסובסידיה למונית השירות.

דוד ביטן: אני דואג למוניות השירות בלי קשר ל - - -.

דוד ביטן: מה, נראה לך שהם לא יתנו את הכסף?

דוד ביטן: הם יתנו ועוד איך.

עבד אל חכים חאג' יחיא: בוא נראה אותך נלחם על זה.

דוד ביטן: - - - אני אדאג שחלק מהמגזר הערבי יצביע למרצ.

עבד אל חכים חאג' יחיא: זה התניה לא חוקית.

איתן כבל: אני רוצה לסכם, ברשותכם.

איתן כבל: בוא נעבור חזרה לתוך התהליך.

איתן כבל: אני רוצה לומר לכם מה הבנתי מכל התהליך הזה.

איתן כבל: קודם כל, אני מבין שהחוק ממש לא בשל, ואסביר למה אני מתכוון.

איתן כבל: המדינה לא החליטה אם היא רוצה מוניות שירות – כן או לא.

איתן כבל: קודם כל, אני רוצה שהדברים יונחו כאן בצורה הכי ברורה.

איתן כבל: יש כאן, מצד אחד, התפתחות דרמטית בכל הנוגע לתחבורה הציבורית, אוטובוסים, שהיא יצרה את מה שאמר ראשון הדוברים, אסולין אליהו, את מה שאמר לו השר כרמל בזמנו שהיה שר התחבורה שהיא הידועה בציבור והיא כנראה גם יוצאת בלי כלום במקרה הזה.

איתן כבל: חברות וחברים, ואני אומר את זה גם לחברי פריד אברהם, אני לא נכנס לדיון של הוויכוחים בינכם.

איתן כבל: זה, ברוך השם, יש לכם מספיק.

איתן כבל: ברוך השם, אתם גם לא מאכזבים.

איתן כבל: אתם רק משתבחים עם השנים בוויכוחים שלכם.

איתן כבל: אבל אני לא רוצה לעסוק בזה.

איתן כבל: זה לא תפקידי.

איתן כבל: יש לי באמת הערכה גדולה לאנשים כאן, ואני באמת כמיטב יכולתי מנסה לעזור.

איתן כבל: נקודת המוצא שחסרה לי פה, אלון ודרור, בכל הכבוד עוד לפני שנותנים את המענה למקומות שיש בהם תחבורה ציבורית חזקה צריך למצוא את המקום שבו איך מקדמים בצורה משמעותית את המקומות שהתחבורה הציבורית בהם לא עובדת בצורה משמעותית.

איתן כבל: זה יישובים.

איתן כבל: זה חוצה, דרך אגב.

איתן כבל: זה לא ערבים-יהודים.

איתן כבל: זה פריפריה רחוקה, גם פריפריה קרובה.

איתן כבל: לפעמים פריפריה קרובה למרות שהיא נמצאת באזורים מרכזיים, אבל אין שם לשיטת חברות האוטובוסים מספיק נפח כדי לפעול שם, ואז זה עומד באותו מקום.

איתן כבל: לכן, אני לא מרגיש ולא רואה את מכפלות הכוח שניתנות לשאלות האלה.

איתן כבל: נקודה נוספת, החוק באמת פשוט לא בשל.

איתן כבל: אנחנו, וזה חוצה את הקואליציה-אופוזיציה, ואחד הדברים שאני גאה גם בוועדה הזו זה שהגשנו עכשיו במסגרת דיוני התקציב בלי הסתייגות אחת וכל החוקים עברו פה אחד.

איתן כבל: אני משתדל לפחות להקפיד שאכן הדברים ייצאו מהוועדה בצורה כזו.

דוד ביטן: איתן, אין עליך.

איתן כבל: אני יכול לקבל חלק מה-40?

דוד ביטן: אני עם איתן תמיד.

דוד ביטן: לפעמים הוא עושה לי איזה פעולות, אבל לא משנה.

איתן כבל: שהבעיות תהיינה דוד ואני.

איתן כבל: קודם כל, אני רוצה להודיע לך שהבוקר בעקבות בקשה שלי מנהלת הוועדה הוציאה בשמי פנייה למשנה ליועץ המשפטי לממשלה עו"ד אבי ליכט בשאלה אם לכלול את מתווה ההמרה שהגיש משרד התחבורה בהצעת החוק.

איתן כבל: אני כבר לא נכנס לוויכוח שמתקיים היום שהאוצר לא נתן את הסכמתו לעניין.

איתן כבל: אינני בא ממקום שאני מתנגד או תומך.

איתן כבל: אברהם פריד ידידי, אני גם אומר לך שאני לא מתייחס לזה מהמקום של תומך או מתנגד.

איתן כבל: אני גם אומר את זה כי אני לא רוצה שייווצר מצב שמאן דהוא יטען בסוף נושא חדש או שמישהו שמרגיש עצמו נפגע או עלול למצוא את נפגע יגיש בג"צ, ואנחנו נתקע את עצמנו להרבה יותר זמן ממה שנדמה.

איתן כבל: יש את הרשויות המוסמכות.

איתן כבל: יש שאלות כבדות משקל לגבי ההמרה.

איתן כבל: אין לי שום יכולת לתת מענה לאף שאלה שאני נשאל, לא מהפרסום, לא בדה-מרקר, לא בכלכליסט, לא בגלי צה"ל - - -

<יהודה בר אור: זה היה ספין וזה לא יקרה לעולם.

<יהודה בר אור: אנחנו לא פראיירים.

<יהודה בר אור: שיהיה ברור העניין, אדון אלון.

<יהודה בר אור: אני לא אתן לך מספר אחד למכור.

<יהודה בר אור: מה אתה חושב שאנחנו פראיירים?

<יהודה בר אור: מה אתה פה בא מוכר מספרים?

<יהודה בר אור: זה כאילו עסק למכירה?

<יהודה בר אור: מה, השתגעת?

<יהודה בר אור: מי אתה שמוכר מספרים במדינה?

איתן כבל: שניה, יהודה.

איתן כבל: אלון, אל תענה.

איתן כבל: יהודה, יהודה, אנחנו - - -

<יהודה בר אור: אתה לא יודע איזה פניקה הוא עשה בציבור של הנהגים שלי.

<יהודה בר אור: הוא מוכר מספרים בדה-מרקר.

<יהודה בר אור: - - - את הבית שלך, יותר טוב - - -

איתן כבל: יהודה, אנחנו פה.

איתן כבל: בר אור, בר אור, אתה יושב מולי - - -

<יהודה בר אור: אני יושב פה שלוש שעות ושותק.

<יהודה בר אור: אבל שקרים שעושים נזק, אי-אפשר.

איתן כבל: בר אור יהודה, אני אוציא.

איתן כבל: יהודה, תצא החוצה.

איתן כבל: זה לא מכובד.

<לאה ורון: וגם אל תשתלח כך בנציג של המדינה.

איתן כבל: יהודה, החוצה.

איילת נחמיאס ורבין: יהודה, זה לא מתאים לך.

<יהודה בר אור: לא רוצה לשבת.

איתן כבל: תן לו, תן לו, שייצא.

<פריד אברהם: אבל הוא צודק.

איתן כבל: אברהם, תודה.

איילת נחמיאס ורבין: אברהם, לא הלכנו לשום מקום.

איילת נחמיאס ורבין: לא אישרנו את הטבלה, אנחנו קיבלנו אותה הבוקר.

איילת נחמיאס ורבין: אני קוראת אותה - - -

<יהודה בר אור: הוא פה מדבר, בגלי צה"ל, בלי ש - - - תשובה.

<יהודה בר אור: מספיק כבר.

<יהודה בר אור: השתגעתם כבר.

<יהודה בר אור: די.

<יהודה בר אור: עוד מעט תמכרו גם את המדינה.

איתן כבל: בר-אור, תודה.

<פריד אברהם: היתה הודעה מיותרת ומכוונת.

איתן כבל: אברהם, אברהם.

<פריד אברהם: אוקי, אתה צודק.

איתן כבל: אני משתדל להיות צודק.

<יהודה בר אור: רק לגרום לכך שהמדינה - - -

איתן כבל: יהודה.

איתן כבל: (יהודה בר אור יוצא מאולם הוועדה.

איתן כבל: )

איתן כבל: ברשותך, אדוני היועץ המשפטי, אני רוצה להגיד לגבי סעיף 7(1) להצעת החוק המבטל את הסעיף שקובע כי תוקף הרישיונות הוא עד 31.12.2016 - צריך לדון בו לתקן אותו כך שתוקף הרישיונות יהיה, ואני מציע להאריך את זה בחצי שנה.

<קריאה: שנה.

איתן כבל: לא.

איתן כבל: חבר'ה, עשו לי טובה.

איתן כבל: אני רוצה לסיים את החוק.

איתן כבל: לא ביקשתי עזרה.

איתן כבל: אני מתכוון להביא את החוק, זה לא שאני לא מתכוון להביא את החוק.

איתן כבל: אנחנו מינואר נתחיל לדון בחוק.

איתן כבל: שאף אחד כאן לא יחשוב שאני לא הולך לדון בחוק.

איתן כבל: אנחנו נכניס בו את השינויים, אנחנו נבקש את ההתערבות של - - -

<קריאה: לגבי ערבויות – למה לחדש את ה - - -?

<קריאה: שלא יבקשו מאתנו כסף על הרישיון.

<קריאה: בדיוק, בדיוק.

איתן כבל: חברים יקרים, בורה.

דוד ביטן: אתם לא מבינים שב-31.12 אין לכם רישיון?

איתן כבל: אתם לא מבינים.

איתן כבל: מה שאני עושה פה זה בכלל לא קשור.

איתן כבל: זה הליך טכני כדי שעד שנסיים את החוק - - - חברים, אם אני נותן לכם עד ה-31 לחודש להגיע בינכם - אין מצב.

איתן כבל: אז חברים יקרים, די.

איתן כבל: זה החיים שלכם.

איתן כבל: זה חיים שלכם ואני לא מציע שהחיים שלכם – תיתנו להם שיעשו את זה כאילו זה איזה מנגל.

<בן בדרי: אנחנו רק מבקשים להקפיא מצב בחצי שנה הזו, להקפיא מצב.

<בן בדרי: לא נבקש עוד פעם - - -

איתן כבל: חברים יקרים, לא אמרתי שנה.

דוד ביטן: אבל שנאריך להם בלי שהם יצטרכו להגיש בקשה.

דוד ביטן: אני לא יודע אם זה אפשרי - - -

<קריאות: זה הבקשה שלנו, בדיוק.

<קריאות: בלי אגרת רישיון.

<שלמה בורה: יש פה משהו שכואב לכולם.

איתן כבל: בורה, די.

איתן כבל: חברים, אני יכול להבין את הדברים שלכם.

איתן כבל: לא צריך לצרוח.

איתן כבל: השאלה אם החוק מאפשר את זה - כן או לא.

איתן כבל: אתן לדרור או לחוה להתייחס.

איתן כבל: מצב אחד, אתם רוצים שנלך לקראתכם ונמצא את הדרכים כדי לעזור לכם.

איתן כבל: אנחנו מוכנים לשקול את הדברים.

איתן כבל: באמת זה חוצה את כל הקבוצות ואת הפוליטיקה פה בכנסת, אבל אי-אפשר גם וגם.

איתן כבל: חוה ודרור, האם מישהו מכם יכול להגיב לשאלה ששאל בן כמדומני?

<חוה ראובני: תרשה לי רק לוודא שאני מבינה.

<חוה ראובני: אדוני מציע שבמקום לבטל את סעיף 14טו(א), סעיף 14טו(א) יתוקן באופן שייאמר בו שאפשר יהיה לתת רישיונות קו שירות לנסיעת שירות לגבי התקופה עד ליום 30 ביוני 2017?

איתן כבל: נכון.

<חוה ראובני: האם זו ההצעה?

<אורי זליגמן: לא.

<אורי זליגמן: זה הוראת שעה, זה לא נכון.

איתן כבל: סליחה, זליגמן.

<חוה ראובני: אם זה מה שהוועדה תאשר, ואני כבר רוצה לומר שאין לי עמדת ממשלה ואני שומרת את הזכות שהממשלה ושר התחבורה יודיעו את עמדתם לדבר הזה היה והוועדה תאשר את זה.

<חוה ראובני: אבל היה וזה יאושר אז זה מקפיא את המצב הקיים כמו שהארכנו עד עכשיו שנה, שנה, שנה, - - -

איתן כבל: נכון.

<שלמה בורה: אבל תורידי את האגרה של 2,040 שקל.

<שלמה בורה: תורידו את האגרה הזו.

<שלמה בורה: גם כך אנחנו קורסים.

<קריאות: גם חידוש ערבויות.

<קריאות: לא רוצים לשלם את זה.

איתן כבל: בורה, חברים יקרים, אני אוציא אתכם.

<חוה ראובני: 14ט אומר שהתשלום הוא 170 שקל לחודש.

איתן כבל: חברים יקרים, אתם נלחמים פה על החיים שלכם.

איתן כבל: אתם רבים איתי עכשיו על ה-170 שקל האלה?

<שלמה בורה: זה לא 170, זה ה- 1,100.

<אורי חי: אני משלם כל שנה 40,000 שקל.

<קריאה: אבל זה המצב היום.

איתן כבל: תגיד לי, אתם בסדר?

איתן כבל: אתם צריכים להוכיח לי שכולכם לא מבינים כלום?

איתן כבל: אנחנו פה מנסים ללכת לקראתכם.

איתן כבל: אוי ואבוי אם אפקיר את חייכם בידכם.

איתן כבל: (מחיאות כפיים)

איתן כבל: תודה רבה לכם, ממש.

<קריאה: לא עונים לך.

איתן כבל: אל תענו לי, יותר טוב.

איתן כבל: דרור, בבקשה.

<דרור גנון: אין לנו בעיה עם זה, ואנחנו תומכים בזה כדי שנוכל באמת לייצר תהליך מסודר גם מול הוועדה, גם מול כמו שהתבקשנו – להארכה לחצי שנה, אבל בתנאים הקיימים.

איתן כבל: בתנאים הקיימים תגיד לי כמה הם יצטרכו לשלם.

<חוה ראובני: 170 שקל לחודש.

<חוה ראובני: זה מה שאומר סעיף 14ט לפקודה.

איתן כבל: אוקי, תודה.

<קריאה: מה לגבי הערבויות?

איתן כבל: די, חברים.

איתן כבל: אי-אפשר לשנות את החוק עכשיו תוך כדי.

איתן כבל: דרור, חוה, אלון, אני רוצה להסב את תשומת לבכם ואני אומר את זה פה גם לחבריי חברי הכנסת.

איתן כבל: החוק כפי שהוא מונח כאן הוא אפילו לא מדיום אם אני מנסה לדמות את זה לעולם אחר.

איתן כבל: הוא מצריך עדיין התייחסות רצינית לכל השאלות שנשאלו כאן, ואני אומר את זה לך, אלון.

איתן כבל: תראה, לא תהיה פה הצלחה אמיתית אם לא תתחילו לחשוב על סוג של סובסידיה.

איתן כבל: אני יודע להסתכל לך בעיניים ולראות את הדברים.

איתן כבל: אני מבין את מה שאתה אומר לי, אבל אנחנו נעביר חוק שלא שווה את קליפת השוק.

איתן כבל: אני מודה שעד הדיון הזה הייתי בפתחו של העניין.

איתן כבל: היום אני יכול להגיד שאני מבין את המציאות המתקיימת.

איתן כבל: במציאות המתקיימת צריך לקבל החלטה.

איתן כבל: רוצים להרוג אותם?

איתן כבל: באבחה, לא בייסורים.

איתן כבל: רוצים להרוג אותם?

איתן כבל: בוא נהרוג אותם.

<אלון מסר: זאת לא הכוונה.

איתן כבל: אני יודע, אלון.

<קריאה: זאת הכוונה.

איתן כבל: אלון, אולי אתם לא מתכוונים.

איתן כבל: יש את מה אתה מתכוון ויש את המעשה בסוף שיוצא.

איתן כבל: במעשה שיוצא שהמציאות היא שלא לחינם חברות כאן שהן פעילות הולכות ומצטמקות, ואני לא נכנס לדיון – 40 תאגידים, 37 תאגידים.

איתן כבל: זה לא מעניין עכשיו.

איתן כבל: בשורה התחתונה מספרן של מוניות השירות הולך וקטן.

איתן כבל: אתם אצלכם לומדים את כוחות השוק.

איתן כבל: אם כוחות השוק היו חושבים שיש שוק, לא היה צריך אותי ולא אותך ולא את הסובסידיה שלך או שלי.

<אלון מסר: אנחנו לא נותנים לשוק היום לעבוד, זאת האמת.

<אלון מסר: הרגולציה שיש והחוק הקיים – בדיוק שאנחנו באים לשנות - החוק הקיים והתנאים המחמירים שהוא נותן לא נותן לשוק לעובד.

דוד ביטן: עזוב, זה סיסמאות.

דוד ביטן: בפועל אין מוניות.

<אלון מסר: תשאל גם את האנשים מה קרה לאורך השנים.

איתן כבל: אתם לא מתערבים, זה לא עניינכם.

איתן כבל: אלון, אני רוצה להגיד לכם את המסר הבא.

איתן כבל: בנותיי משתמשות ברב קו.

איתן כבל: איזה אינסנטיב יהיה לבת שלי?

איתן כבל: ונניח אפילו שיש לה אפילו רב קו אנונימי, והכול בסדר, וויקטור אררה הביא לנו בסיבוב והציע להכניס גם את הרב קו האנונימי לתוך התהליך.

איתן כבל: איזה אינסנטיב יש לה?

איתן כבל: אם יורד לך במקום נניח 10 שקלים, 20 שקלים, ואני אומר סתם מספרים מופרכים לחלוטין, אז האימא או האבא יגידו: את לא תעלי במונית שירות אלא תחכי לאוטובוס הבא שיגיע.

איתן כבל: זו המציאות של חיינו.

איתן כבל: רוב אלה שמשתמשים בתחבורה הציבורית זה האנשים שמדבר עליהם.

איתן כבל: יש שכבה חדשה שהולכת ומפתחת והשוק גם צריך להשתכלל אליהם, ואלו אנשים שהם כבר במעמד יותר גבוה שאתה רוצה להכניס אותם לשוק דרך הרכבות ודרך פה, ואתה רוצה לתת להם את התמהיל הכולל.

איתן כבל: אני אומר לכם, בסוף בסוף סוג של סיוע.

איתן כבל: אבל אנחנו נשב על זה ונדבר על זה.

<אלון מסר: נשב ונציג מסודר.

איתן כבל: לא הצבעתי.

<איתי עצמון: אשלים את הדברים שאמר יושב-ראש הוועדה.

<איתי עצמון: סעיף 7(1) להצעת החוק כאמור מתקן את סעיף 14טו לפקודת התעבורה שעניינו תקופת מתן רישיונות ותוקפם.

<איתי עצמון: בהצעת החוק מוצע לבטל את הסעיף שנוגע לתוקף הרישיונות.

<איתי עצמון: הוועדה צריכה להצביע על הארכת תוקף הרישיונות, אני מבין, עד ה-30 ביוני 2017, ולאחר מכן להחליט על הפיצול.

<איתי עצמון: החלטת הפיצול לפי סעיף 84(ב) לתקנון הכנסת טעונה אישור של מליאת הכנסת.

איתן כבל: נכון.

<איתי עצמון: על שני הדברים האלה הוועדה צריכה להצביע.

איתן כבל: אוקי.

<קריאה: מה זה פיצול, אם אפשר?

<לאה ורון: תבוא אליי אחרי הישיבה ואני אסביר לך.

איתן כבל: מי בעד?

איתן כבל: בעד – פה אחד

איתן כבל: תודה.

איתן כבל: הסעיף אושר וגם הפיצול אושר.

איתן כבל: אני רק רוצה לומר לכם שתדעו שהחל מינואר אנחנו מתחילים להיכנס לדיונים אינטנסיביים בתהליך.

איתן כבל: אני כבר אומר, זה יהיה הרבה יותר מהר מהחצי שנה – זו כוונתי.

<קריאה: אנחנו מאוד מקווים שזה יסתיים, איתן.

<חוה ראובני: כיוון שאין לי עמדה רשמית של השר - - -

איתן כבל: תודה, גברתי.

איתן כבל: את שלך אמרת.

איתן כבל: חוה, זה בסדר.

איתן כבל: הישיבה נעולה.